text:
༢༠༢༠ ཟླ་བ་ ༡ ཚེས་ ༢
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གནས་མཆོག་རྡོ་རྗེ་གདན་དུ་རྒྱལ་སྲས་ཐོགས་མེད་བཟང་པོས་མཛད་པའི་རྒྱལ་སྲས་ལག་ལེན་སོ་བདུན་མའི་གསུང་ཆོས་སྩལ་རྒྱུ།
༢༠༢༠ ཟླ་བ་ ༡ ཚེས་ ༣
ཚེས་ ༣ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གནས་མཆོག་རྡོ་རྗེ་གདན་སྤྱན་རས་གཟིགས་ཀྱི་བཀའ་དབང་བཀའ་དྲིན་སྩལ་རྒྱུ།
༢༠༢༠ ཟླ་བ་ ༡ ཚེས་ ༤ - ཚེས་ ༦
ཉིན་གྲངས་གསུམ་རིང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འཇམ་དབྱངས་ཆོས་སྐོར་གྱི་ཕྱི་ལོ་ ༢༠༡༨ ལོའི་འཕྲོས་ཆོས་འབྲེལ་བཀའ་དྲིན་སྩལ་རྒྱུ།
༢༠༢༠ ཟླ་བ་ ༨ ཚེས་ ༡༢
རྒྱ་གར་གྱི་སྔ་དྲོའི་ཆུ་ཚོད་༩ ནས་ ༡༠ བར་༸གོང་ས་མཆོག་དང་ལྷན་དུ་ཨ་རིའི་ཞི་བདེའི་སྟི་གནས་སློབ་གཉེར་ཁང་གི་དབུ་འཛིན་ནེན་སི་ལིན་བོརྒ་༼Nancy Linborg, CEO, USIP༽ལགས་དང་། དེ་གའི་མི་རབས་འཕོ་འགྱུར་གྱི་ཉམས་ཞིབ་པ་ཁག་གཅིག་བཅས་ནས་རྙོག་ཟིང་དང་། ཁོ་ཝིཌ་ནད་ཡམས། བྱམས་བརྩེ་༼ Conflict, COVID and Compassion༽ བཅས་ཀྱི་འབྲེལ་བའི་སྐོར་ལ་བགྲོ་གླེང་གནང་འཆར་ཡོད་ཅིང་། ཨ་རིའི་ཞི་བདེ་སྟི་གནས་སློབ་གཉེར་ཁང་༼USIP༽ ནས་འདས་པའི་ལོ་མང་རིང་འཛམ་གླིང་ནང་ཟིང་འཁྲུགས་ཡོད་སའི་ཡུལ་ལུང་ཁག་ནས་གཞོན་སྐྱེས་ཞི་བདེའི་སྣེ་ཁྲིད་པ་མང་དག་ཅིག་བཞུགས་སྒར་དྷ་ས་སོགས་སུ་༸གོང་ས་མཆོག་དང་ལྷན་དུ་བྱམས་བརྩེ་དང་བཟོད་སྒོམ་སོགས་ཕུགས་རྩ་བརྟན་པའི་ཞི་བདེའི་གཞི་རྟེན་ཡིན་སྐོར་བགྲོ་གླེང་གནང་བར་ཁྲིད་ཕེབས་ཡོད། ད་ལམ་གྱི་ཐད་སྟོན་བགྲོ་གླེང་གསན་གཟིགས་གནང་མཁན་ཚོས་འདོད་ཡོད་ཚེ་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་བོད་དབྱིན་རྒྱ་སྐད་སོགས་སྐད་རིགས་མི་འདྲ་བ་དུ་མའི་ནང་དགའ་ལྡན་ཕོ་བྲང་གི་དྲ་རྒྱ་དང་ངོ་དེབ་སོགས་བརྒྱུད་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༩ ཚེས་ ༡༧
རྒྱ་གར་གྱི་སྔ་དྲོའི་ཆུ་ཚོད་༩ ནས་ ༡༠ བར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བརྟན་ལྷིང་མེད་པའི་གནས་སྟངས་འོག་འགྲོ་བ་མིའི་རང་བཞིན་བཟང་པོ་གོང་མཐོར་གཏོང་ཚུལ་ (Cultivating our Common Humanity amidst Uncertainty)ཞེས་པའི་བརྗོད་གཞིའི་ཐོག་༸གོང་ས་མཆོག་དང་ལྷན་དུ་སེམས་དང་སྲོག་གི་ཚོགས་པའི་ཡོ་རོབ་ཡན་ལག་གི་འགོ་འཛིན་ཨེ་མི་ཀོ་ཧེན་ཝ་རེ་ལ་(Amy Cohen Varela)དང་། མེད་ཐིའུ་རི་ཀཱ་ད།(Matthieu Ricard) ཨཱར་ཧུ་སི་གཙུག་ལག་མཐོ་སློབ་ཁང་གི་ཕན་ཚུན་སེམས་ཀྱི་འབྲེལ་འདྲིས་བསྟི་གནས་ཁང་གི་སློབ་དཔོན་ཆེན་པོ་ཨན་རྡི་རེསི་རོབ་སི་ཏོརཕ་(Andreas Roepstorff) བཅས་ནས་བགྲོ་གླེང་གནང་རྒྱུ་དང་། ད་ལམ་གྱི་ཐད་སྟོན་བགྲོ་གླེང་གསན་གཟིགས་གནང་མཁན་ཚོས་འདོད་ཡོད་ཚེ་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་བོད་དབྱིན་རྒྱ་སྐད་སོགས་སྐད་རིགས་མི་འདྲ་བ་དུ་མའི་ནང་དགའ་ལྡན་ཕོ་བྲང་གི་དྲ་རྒྱ་དང་ངོ་དེབ་སོགས་བརྒྱུད་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༩ ཚེས་ ༢༢
རྒྱ་གར་གི་སྔ་དྲོའི་ཆུ་ཚོད་༩ ནས་༡༠ པ་བར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་མེཁ་སི་ཀོ་ཡུལ་གྱི་གློག་བརྙན་ཁྲབ་ཅིང་བཟོ་སྐྲུན་མཁན་དང་། མིག་དཔེ་ཡར་སྟོན་མཁན་སྐུ་ཞབས་ཡུ་རྗིན་རྡེར་བྷེཛི་(Eugenio Derbez)དང་ལྷན་དུ་ཁོར་ཡུག་གི་གནད་དོན་དང་བྱམས་བརྩེའི་འབྲེལ་བའི་(compassion and environment issues)སྐོར་ལ་བགྲོ་གླེང་གནང་རྒྱུ་དང་། ད་ལམ་གྱི་ཐད་སྟོན་བགྲོ་གླེང་གསན་གཟིགས་གནང་མཁན་ཚོས་འདོད་ཡོད་ཚེ་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་བོད་དབྱིན་རྒྱ་སྐད་སོགས་སྐད་རིགས་མི་འདྲ་བ་དུ་མའི་ནང་དགའ་ལྡན་ཕོ་བྲང་གི་དྲ་རྒྱ་དང་ངོ་དེབ་སོགས་བརྒྱུད་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༩ ཚེས་ ༢༨
༄༅། །ཕྱི་ལོ་ ༢༠༢༠ ཟླ་ ༩ ཚེས་ ༢༨ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་མ་ལེ་ཤི་ཡའི་རྒྱལ་སྤྱིའི་ཁ་ཆེའི་ལྟ་གྲུབ་དང་དཔལ་ཡོན་གཙུག་ལག་སློབ་གཉེར་ཁང་གི་སློབ་དཔོན་ཆེན་མོ་དྷ་ཊུག་གྲོག་ཊར་ཨོས་མན་བྷ་ཀར་མཆོག་དང་ལྷན་དུ་བཞུགས་སྒར་ནས་དྲ་ལམ་བརྒྱུད་གསུང་མོལ་གནང་རྒྱུ་དང་། བགྲོ་གླེང་འདི་ཉིད་མ་ལེ་ཤི་ཡའི་བོད་ཀྱི་རིག་གཞུང་སྟི་གནས་ཁང་དང་མ་ལེ་ཤི་ཡ་ཁ་ཆེ་གཞོན་སྐྱེས་ལས་འགུལ་ཚོགས་པ་ཟུང་གི་ཁ་ཆེ་དང་ནང་པའི་གླེང་སྟེགས་ཞེས་པའི་ཆ་ཤས་སུ་གོ་བསྒྲིགས་བྱ་རྒྱུ་དང་། ཐད་སྟོན་བགྲོ་གླེང་གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་བོད་དབྱིན་རྒྱ་སྐད་སོགས་སྐད་རིགས་མི་འདྲ་བ་དུ་མའི་ནང་དགའ་ལྡན་ཕོ་བྲང་གི་དྲ་རྒྱ་དང་ངོ་དེབ་སོགས་བརྒྱུད་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༠ ཚེས་ ༢ - ཚེས་ ༤
ཉིན་གྲངས་གསུམ་རིང་གི་སྔ་དྲོའི་ཆུ་ཚོད་ ༩ པ་ནས་ ༡༠ བར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཐའེ་ཝན་གྱི་དད་ལྡན་མི་མང་གིས་ཇི་ལྟར་གསོལ་བ་བཏབ་པ་ལྟར་རྗེ་ཙོང་ཁ་པ་ཆེན་པོས་མཛད་པའི་དྲང་ངེས་ལེགས་བཤད་སྙིང་པོ་དང་སློབ་དཔོན་ཟླ་བ་གྲགས་པས་མཛད་པའི་དབུ་མ་ལ་འཇུག་པ་གཉིས་ཀྱི་གསུང་ཆོས་བཀའ་དྲིན་སྩལ་རྒྱུ་དང་། ཆུ་ཚོད་ ༡༠ པ་ནས་ ༡༠།༣༠ བར་ཆོས་ཞུ་བའི་ཁྲོད་ཀྱི་བཀའ་འདྲི་ཁག་གཅིག་ལ་བཀའ་ལན་སྩལ་རྒྱུ། བཀའ་ཆོས་འདི་བཞིན་ཨིན་ཇི། རྒྱ་གར། བལ་ཡུལ། རྒྱ་ནག། ཧྥ་རན་སི། ར་ཤི་ཡ། སི་པེན། ཝེ་ཏི་ནམ། ཉི་ཧོང་། སོག་པོ། ཀོ་རི་ཡ། འཇར་མན། པོར་ཇུ་གྷལ། ཨི་ཊ་ལི་བཅས་ཀྱི་སྐད་རིགས་ནང་གསུང་སྒྱུར་གྱིས་ཐད་གཏོང་ཞུ་རྒྱུ་དང་། དོན་གཉེར་ཅན་རྣམས་ཀྱིས་དགའ་ལྡན་ཕོ་བྲང་གི་དྲ་ཚིགས་དང་། ངོ་དེབ་ནང་ཐད་ཀར་གསན་གཟིགས་གནང་ཐུབ། ཆོས་ཞུ་བ་རྣམས་ནས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༠ ཚེས་ ༡༥
རྒྱ་གར་གྱི་སྲིད་འཛིན་ཟུར་པ་སྐུ་གཤེགས་ཨེ་པི་ཇེ་ ཨབ་དུལ་ ཀ་ལམ་མཆོག་གི་རྒྱལ་སྤྱིའི་ཐེབས་རྩ་ལས་ཁང་ནས་གོ་བསྒྲིགས་ཞུས་པ་བཞིན་སྲིད་ཟུར་ཨབ་དུལ་ ཀཱ་ལམ་མཆོག་འཁྲུངས་ནས་ལོ་ངོ་༨༩ འཁོར་བའི་དུས་དྲན་སྲུང་བརྩི་དང་འབྲེལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཚོགས་འདུའི་སྐུ་མགྲོན་གཙོ་བོར་མགྲོན་འབོད་ཀྱིས་བཀའ་སློབ་དང་དྲི་བ་ཁག་ལ་བཀའ་ལན་སྩལ་རྒྱུ་ཡིན་ཞིང་། བཀའ་སློབ་འདི་བཞིན་དགའ་ལྡན་ཕོ་བྲང་གི་གཞུང་འབྲེལ་བརྒྱུད་ལམ་ཁག་ནས་བོད་དབྱིན་རྒྱ་སྐད་སོགས་སྐད་རིགས་སྣ་མང་ཐོག་གསུང་བསྒྱུར་ཞུ་རྒྱུ་ཡིན་པ་དང་། གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༠ ཚེས་ ༢༠
ཕྱི་ལོ་ ༢༠༢༠ ཟླ་ ༡༠ ཚེས་ ༢༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ཡུ་ཁུ་རན་གྱི་་ཨེཌ་ཀེམ་ (EdCamp Ukraine)ཞེས་པའི་ཤེས་ཡོན་གྱི་ཚོགས་པས་ཇི་ལྟར་གསོལ་བ་བཏབ་པ་ལྟར་རྒྱ་གར་གྱི་སྔ་དྲོ་ཆུ་ཚོད་ ༩ ནས་ ༡༠ བར་སེམས་བཟང་གི་ཤེས་ཡོན་(Educating the Heart)དང་འབྲེལ་བའི་སྐོར་ལ་བཀའ་སློབ་བཀའ་དྲིན་སྩལ་རྒྱུ་དང་། བཀའ་སློབ་འདི་བཞིན་དགའ་ལྡན་ཕོ་བྲང་གི་གཞུང་འབྲེལ་བརྒྱུད་ལམ་ཁག་ནས་བོད་དབྱིན་རྒྱ་སྐད་སོགས་སྐད་རིགས་སྣ་མང་ཐོག་གསུང་བསྒྱུར་གྱིས་ཐད་གཏོང་ཞུ་རྒྱུ་དང་། གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༠ ཚེས་ ༢༦ཕྱི་ལོ་ ༢༠༢༠ ཟླ་ ༡༠ ཚེས་ ༢༦ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་རྒྱལ་སྤྱིའི་ལྟེ་གནས་ཁང་དང་ཀུན་ཁྱབ་འགན་ཁུར་ཐེབས་རྩ་ཁང་གཉིས་ཀྱིས་ཇི་ལྟར་གསོལ་བ་བཏབ་པ་ལྟར་སྙིང་རྗེ་དང་འཚེ་མེད་ཞི་བ་དང་འབྲེལ་བའི་རྒྱ་གར་གྱི་རིག་གཞུང་རྒྱུན་འཛིན་བྱེད་ཕྱོགས་སྐོར་ལ་རྒྱ་གར་གྱི་སྔ་དྲོ་ཆུ་ཚོད་ ༩ ནས་ ༡༠ བར་བཀའ་སློབ་དངདྲི་བར་བཀའ་ལན་སྩལ་རྒྱུ། མཛད་རིམའདི་བཞིན་དགའ་ལྡན་ཕོ་བྲང་གི་གཞུང་འབྲེལ་བརྒྱུད་ལམ་ཁག་ནས་བོད་དབྱིན་རྒྱ་སྐད་སོགས་སྐད་རིགས་སྣ་མང་ཐོག་གསུང་བསྒྱུར་གྱིས་ཐད་གཏོང་ཞུ་རྒྱུ་དང་། གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༡ ཚེས་ ༧
ཉིན་གྲངས་གསུམ་རིང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རཱ་ཤི་ཡའི་དད་ལྡན་ཆོས་ཞུ་བས་ཇི་ལྟར་གསོལ་བ་བཏབ་པ་ལྟར་རྒྱ་གར་གྱི་སྔ་དྲོའི་ཆུ་ཚོད་ ༩ ནས་ ༡༠ པ་བར་དུ་མགོན་པོ་ཀླུ་སྒྲུབ་ཀྱིས་མཛད་པའི་བྱང་ཆུབ་སེམས་འགྲེལ་གྱི་ཆོས་འབྲེལ་བཀའ་དྲིན་སྩལ་རྒྱུ་དང་། ད་ལམ་གྱི་ཐད་སྟོན་བགྲོ་གླེང་གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་བོད་དབྱིན་རྒྱ་སྐད་སོགས་སྐད་རིགས་མི་འདྲ་བ་དུ་མའི་ནང་དགའ་ལྡན་ཕོ་བྲང་གི་དྲ་རྒྱ་དང་ངོ་དེབ་སོགས་བརྒྱུད་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༡ ཚེས་ ༡༣
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དྲ་ལམ་བརྒྱུད་ཚན་རིག་ཀུན་བཏུས་དེབ་ཕྲེང་གཉིས་པ་ཡུལ་ཅན་བློའི་རྣམ་གཞག་སྐོར་གྱི་ཨིན་བསྒྱུར་དེབ་དབུ་འབྱེད་དང་བཀའ་སློབ་སྩལ་རྒྱུ་དང་། དེ་རྗེས་ཝ་སི་ཀོན་སིན་གཙུག་ལག་མཐོ་སློབ་ཁང་གི་སེམས་ཁམས་འཕྲོད་བསྟེན་ཉམས་ཞིབ་ལྟེ་གནས་ཁང་བརྒྱུད་མིའི་སྒོམ་སྒྲུབ་ཉམས་ལེན་ཁང་གི་འགན་འཛིན་སློབ་དཔོན་རྗོན་ཌཱན་ལགས་དང་། སེམས་དང་སྲོག་གི་ཚོགས་ཆུང་གི་ཚོགས་གཙོ་དགེ་བཤེས་ཐུབ་བསྟན་སྦྱིན་པ་ལགས། ཝིསི་ཌཱམ་དཔེ་སྐྲུན་ཁང་གི་དབུ་ཁྲིད་ཌེ་ནི་ཡལ་ཨེཊ་ཀེན་བཅས་དང་ལྷན་དུ་དྲི་བ་དྲིས་ལན་གནང་རྒྱུ།
མཛད་རིམ་འདི་བཞིན་དགའ་ལྡན་ཕོ་བྲང་གི་གཞུང་འབྲེལ་བརྒྱུད་ལམ་ཁག་ནས་བོད་དབྱིན་རྒྱ་སྐད་སོགས་སྐད་རིགས་སྣ་མང་ཐོག་གསུང་བསྒྱུར་གྱིས་ཐད་གཏོང་ཞུ་རྒྱུ་དང་། གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༡ ཚེས་ ༡༩ཕྱི་ལོ་ ༢༠༢༠ ཟླ་ ༡༡ ཚེས་ ༡༩ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་ཨོ་སི་ཁྲི་ལི་ཡའི་སི་ནེ་གཙུག་ལག་མཐོ་སློབ་ཀྱི་ཀླད་པ་དང་སེམས་ཀྱི་ཞིབ་འཇུག་ཁང་གི་སློབ་དཔོན་ཨི་ཡན་ཧི་ཀི་(Ian Hickie)ལྷན་དུ་རྒྱ་གར་གྱི་སྔ་དྲོ་ཆུ་ཚོད་ ༩ ནས་ ༡༠ བར་བགྲོ་གླེང་དང་དྲི་བ་དྲིས་ལན་གནང་རྒྱུ་དང་། མཛད་རིམ་འདི་བཞིན་ཨོ་སི་ཁྲི་ལི་ཡའི་ནང་དུ་ཕྱི་ལོ་ ༢༠༢༠ ནང་བདེ་སྐྱིད་དང་དེའི་རྒྱུ་རྐྱེན་ཞེས་པའི་ཚོགས་འདུའི་ཆ་ཤས་སུ་གོ་སྒྲིག་ཞུས་པ་ཞིག་ཡིན་པ་དང་། མཛད་རིམའདི་བཞིན་དགའ་ལྡན་ཕོ་བྲང་གི་གཞུང་འབྲེལ་བརྒྱུད་ལམ་ཁག་ནས་བོད་དབྱིན་རྒྱ་སྐད་སོགས་སྐད་རིགས་སྣ་མང་ཐོག་གསུང་བསྒྱུར་གྱིས་ཐད་གཏོང་ཞུ་རྒྱུ་དང་། གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༡ ཚེས་ ༢༥ཕྱི་ལོ་ ༢༠༢༠ ཟླ་ ༡༡ ཚེས་ ༢༥ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འཇར་མན་གྱི་པོ་ཚི་ཊམ་(Potsdam, Germany)དུ་ཡོད་པའི་ཨན་སི་ཌན་གྱི་གླེང་སྟེགས་ཞེས་པས་གསོལ་འདེབས་གོ་སྒྲིག་ཞུས་པ་ལྟར་ནང་ཆོས་དང་ཚན་རིག བྱམས་བརྩེ་བཅས་ཀྱི་སྐོར་ལ་རྒྱ་གར་གྱི་སྔ་དྲོ་ཆུ་ཚོད་ ༡༠ ནས་ ༡༡ བར་བཀའ་སློབ་དང་དྲི་བར་བཀའ་ལན་སྩལ་རྒྱུ་དང་། མཛད་རིམ་འདི་བཞིན་དགའ་ལྡན་ཕོ་བྲང་གི་གཞུང་འབྲེལ་བརྒྱུད་ལམ་ཁག་ནས་བོད་དབྱིན་རྒྱ་སྐད་སོགས་སྐད་རིགས་སྣ་མང་ཐོག་གསུང་བསྒྱུར་གྱིས་ཐད་གཏོང་ཞུ་རྒྱུ་དང་། གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༢ ཚེས་ ༣ - ཚེས་ ༥(ཏོག་དབྱིབས་གཉན་རིམས་རྐྱེན་གྱིས་གསུང་ཆོས་ཕྱིར་འགྱང་བྱས།) ཕྱི་ལོ་ ༢༠༢༠ ཟླ་ ༡༢ ཚེས་ ༣ ནས་ ༥ བར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་སོག་པོའི་དད་ལྡན་ཚོས་ཇི་ལྟར་གསོལ་བ་བཏབ་པ་ལྟར་བཀའ་སློབ་ལམ་སྟོན་དང་ཆོས་འབྲེལ་བཀའ་དྲིན་སྩལ་རྒྱུ་ཡིན་པ་དང་། དེ་ཡང་ཚེས་ ༣ ཉིན་སྔ་དྲོ་ཆུ་ཚོད་༩ ནས་ ༡༠།༣༠ བར་དུ་སོག་པོའི་གཞོན་སྐྱེས་ཚོར་ནང་ཆོས་དང་ཚན་རིག་གི་སྐོར་བཀའ་སློབ་དང་དྲི་བར་བཀའ་ལན་སྩལ་རྒྱུ་དང་། ཚེས་ ༤ དང་ ༥ ཉིན་གཉིས་རིང་སྔ་དྲོ་ཆུ་ཚོད་ ༩ ནས་ ༡༠།༣༠ ནཱ་ལེནྡྲའི་པཎ་གྲུབ་བཅུ་བདུན་གྱི་གསོལ་འདེབས་དང་རྗེ་ཙོང་ཁ་པས་མཛད་པའི་ལམ་གཙོ་རྣམ་གསུམ་གྱི་ཆོས་འབྲེལ་བཀའ་དྲིན་སྩལ་རྒྱུ། མཛད་རིམ་འདི་བཞིན་དགའ་ལྡན་ཕོ་བྲང་གི་གཞུང་འབྲེལ་བརྒྱུད་ལམ་ཁག་ནས་བོད་དབྱིན་རྒྱ་སྐད་སོགས་སྐད་རིགས་སྣ་མང་ཐོག་གསུང་བསྒྱུར་གྱིས་ཐད་གཏོང་ཞུ་རྒྱུ་དང་། གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༢ ཚེས་ ༩
ཟླ་ ༡༢ ཚེས་ ༩ ཉིན་གྱི་སྔ་དྲོ་ཆུ་ཚོད་༩ ནས་ ༡༠ བར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དྲ་ལམ་བརྒྱུད་ཨེ་མོ་རི་གཙུག་ལག་སློབ་གཉེར་ཁང་(Emory University)གི་ནང་ཚན་རྟོག་དཔྱོད་རིག་པ་དང་བྱམས་བརྩེ་ལ་བརྟེན་པའི་བཟང་སྤྱོད་ཀྱི་བསྟི་གནས་ཞེས་པའི་ཚོགས་པ་དེས་ཇི་ལྟར་གསོལ་བ་བཏབ་པ་ལྟར་རོབ་དང་མེ་ལ་ནི་ཝལ་ཊན་དགེ་རྩ་ཚོགས་པའི་(Rob and Melani Walton Foundation)ལྕམ་མེ་ལཱེན་ཝཱ་ཌོན་(Melani Walton) དང་། སི་ཨིན་ཨིན་གྱི་སྨན་རྫས་སྐོར་གྱི་གསར་འགོད་པ་གཙོ་གྲས་སཱན་ཇེ་ཀུབ་ཏཱ་(Sanjay Gupta) གཉིས་དང་ལྷན་དུ་འགྲོ་བ་མིའི་འཚོ་རྟེན་དུ་བྱམས་བརྩེའི་དགོས་མཁོ་(The Necessity of Compassion for the Survival of Humanity)ཞེས་པའི་བརྗོད་གཞིའི་ཐོག་བགྲོ་གླེང་མཛད་རྒྱུ་དང་། དོན་གཉེར་ཅན་རྣམ་པས་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་ཞུ།
༢༠༢༠ ཟླ་བ་ ༡༢ ཚེས་ ༡༠
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དྲ་ལམ་བརྒྱུད་སྔ་དྲོ་ཆུ་ཚོད་༩ ནས་ ༡༠ བར་དུ་རྗེ་ཙོང་ཁ་པ་ཆེན་པོས་མཛད་པའི་རྟེན་འབྲེལ་བསྟོད་པ་དང་ལམ་རིམ་བསྡུས་དོན་གྱི་བཀའ་ཆོས་བཀའ་དྲིན་སྩལ་རྒྱུ།
མཛད་རིམ་འདི་བཞིན་དགའ་ལྡན་ཕོ་བྲང་གི་གཞུང་འབྲེལ་བརྒྱུད་ལམ་ཁག་ནས་བོད་དབྱིན་རྒྱ་སྐད་སོགས་སྐད་རིགས་སྣ་མང་ཐོག་གསུང་བསྒྱུར་གྱིས་ཐད་གཏོང་ཞུ་རྒྱུ་དང་། གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༢ ཚེས་ ༡༥
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་མུམ་བྷེ་ཡི་རྒྱ་གར་གྱི་འཕྲུལ་རིག་མཐོ་རིམ་སློབ་གཉེར་ཁང་ Indian Institute of Technology (IIT) ཞེས་པའི་ཚོགས་པའི་ལས་འཆར་ཁོངས་སུ་ཇི་ལྟར་གསོལ་བ་བཏབ་པ་ལྟར་དྲ་ལམ་བརྒྱུད་ཤེས་ཡོན་སློབ་གསོའི་སྐོར་ལ་བཀའ་སློབ་དྲི་བ་དྲིས་ལན་གནང་རྒྱུ་དང་། མཛད་རིམ་འདི་བཞིན་དགའ་ལྡན་ཕོ་བྲང་གི་གཞུང་འབྲེལ་བརྒྱུད་ལམ་ཁག་ནས་བོད་དབྱིན་རྒྱ་སྐད་སོགས་སྐད་རིགས་སྣ་མང་ཐོག་གསུང་བསྒྱུར་གྱིས་ཐད་གཏོང་ཞུ་རྒྱུ་དང་། གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།
༢༠༢༠ ཟླ་བ་ ༡༢ ཚེས་ ༢༧
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བྱང་ཨ་རིའི་ས་གནས་བོད་རིགས་རྣམས་ཀྱིས་ཇི་ལྟར་གསོལ་འདེབས་ཞུས་དོན་ལྟར་རྒྱ་གར་གྱི་སྔ་དྲོ་ཆུ་ཚོད་ ༩ ནས་ ༡༠ པའི་བར་དྲ་ལམ་བརྒྱུད་དགེ་བཤེས་གླང་རི་ཐང་པས་མཛད་པའི་བློ་སྦྱོང་ཚིགས་བརྒྱད་མ་དང་། རྒྱལ་སྲས་ཐོགས་མེད་བཟང་པོས་མཛད་པའི་ལག་ལེན་སོ་བདུན་མའི་གསུང་ཆོས་བཀའ་དྲིན་སྩལ་རྒྱུ་དང་། མཛད་རིམ་འདི་བཞིན་དགའ་ལྡན་ཕོ་བྲང་ཡིག་ཚང་གི་གཞུང་འབྲེལ་བརྒྱུད་ལམ་ཁག་ནས་བོད་དབྱིན་རྒྱ་སྐད་སོགས་སྐད་རིགས་སྣ་མང་ཐོག་གསུང་བསྒྱུར་གྱིས་ཐད་གཏོང་ཞུ་རྒྱུ་དང་། གསན་གཟིགས་གནང་མཁན་ཚོས་ས་གནས་སོ་སོར་བཅས་པའི་སྤྱི་ཚོགས་རྒྱང་བཀྱེད་ཀྱི་བཀའ་རྒྱ་ལས་མི་འདའ་བར་གསན་གཟིགས་གནང་དགོས་པ་དགོངས་འཇགས་འཚལ།


c: text/html

text:
༡༽ བྱ་ཁྱུང་དགོན་པ། དགེ་ལྡན་བསྟན་པའི་མ་དགོན་བྱ་ཁྱུང་ཐེག་ཆེན་ཡོན་ཏན་དར་རྒྱས་གླིང་ནི། མདོ་སྨད་ཙོང་ཁ་བདེ་ཁམས་ཀྱི་ས་འཛིན་ཙོང་ལ་རིང་མོར་ཉི...
བྱང་གི་དགོན་ཆེན་བཞི།
༡༽ བྱ་ཁྱུང་དགོན་པ།
དགེ་ལྡན་བསྟན་པའི་མ་དགོན་བྱ་ཁྱུང་ཐེག་ཆེན་ཡོན་ཏན་དར་རྒྱས་གླིང་ནི། མདོ་སྨད་ཙོང་ཁ་བདེ་ཁམས་ཀྱི་ས་འཛིན་ཙོང་ལ་རིང་མོར་ཉིན་སྲིབ་ཀྱིས་ཕྱེ་བའི་ཡུལ་ཁམས་ལ་ལྷོ་བྱང་གི་ཆ་གཉིས་ལས། ལྷོ་ཕྱོགས་ཀྱི་ཆར་རྨ་ཀླུང་དལ་གྱིས་འབབ་པའི་ཉེ་འགྲམ། ད་ལྟ་ཧྭ་ལུང་རྫོང་ཁོངས་ཀྱི་བྲག་ཁྱུང་ཞེས་པའི་སར། རྗེ་ཙོང་ཁ་པའི་ཡོངས་འཛིན་ཤར་ཕྱོགས་རིགས་པའི་དཔའ་བོ་ཆོས་རྗེ་དོན་གྲུབ་རིན་ཆེན་གྱིས་(༡༣༠༩_༡༣༨༥ )བོད་རབ་བྱུང་དྲུག་པའི་བགྲང་བྱ་ཉེར་གསུམ་པ་སྤྱི་ལོ་(༡༣༤༩)ས་གླང་ལོར་བཏབ་ཅིང་། ད་ལྟའི་བར་ལོ་དྲུག་བརྒྱ་བཞི་བཅུ་ལྷག་ཕྱིན། ཆོས་སྡེ་འདིར་དགོན་མ་ལག་ཉི་ཤུ་རྩ་ལྔ་ཡོད་པར་གསུངས་ལ། དུས་འཁོར་གྲྭ་ཚང་། རྒྱུད་པ་གྲྭ་ཚང་། སྨན་པ་གྲྭ་ཚང་། མཚན་ཉིད་གྲྭ་ཚང་བཅས་གྲྭ་ཚང་བཞི། གཞན་ཡང་གསེར་གདུང་ཆེན་མོའི་ལྷ་ཁང་། ལྷ་ཁང་ཆེན་མོ། གསེར་གདུང་ཆུང་ངུའི་ལྷ་ཁང་། འདུ་ཁང་ཆེན་མོ། ཨ་ར་པ་ཙའི་སྒྲུབ་ཁང་ངམ་འཇམ་དབྱངས་སྒྲུབ་ཁང་། དཔར་ཁང་ཆེན་མོ། སྒར་ཆེན་བཞི་སོགས་ཐོག་ཁར་རྒྱ་ཕིབས་དང་རི་དྭགས་ཆོས་འཁོར་གྱིས་མཛེས་པའི་གཙུག་ལག་ཁང་མང་བོ་ཡོད་ལ། སྐུ་རྟེན་དུ། ཆོས་རྗེ་དོན་གྲུབ་རིན་ཆེན་གྱི་སྐུ་གདུང་གསེར་དངུལ་གྱིས་བཏུམས་པ། རྒྱལ་བ་དགེ་འདུན་རྒྱ་མཚོའི་དངོས་སློབ་ཨ་གྲོ་ཆོས་རྗེའི་སྐུ་གདུང་། རྡོ་རྗེ་ཕག་མོ་རང་བྱོན་དུ་གྲགས་པ། རྗེ་སྐུ་བཀྲ་ཤིས་དོ་ཁ་མ། བྱམས་པ་ཆུ་གཟིགས་མ། ཐུབ་པ་གྲོང་འབྱོན་མ་སོགས་དང་། གསུང་རྟེན་དུ། སྡེ་དགེ་བཀའ་འགྱུར། སྣར་ཐང་བསྟན་འགྱུར། སྟག་ཚང་ལོ་ཙཱ་བའི་ཐུགས་དམ་ཡུམ། ཅོ་ནེའི་བཀའ་འགྱུར། གཞན་ཡང་མདོ་སྔགས་རིག་གནས།མཚན་ཉིད་ཡིག་ཆ། རྒྱན་འཇུག་མཛོད་རྩ། རྗེའི་གསུང་འབུམ། མཛོད་འདུལ་ཕར་ཕྱིན། དྲང་ངེས་བློ་རྟགས་སོགས་པོ་ཏི་སྟོང་ཕྲག་ལས་བརྒལ་བ་བཞུགས་ཤིང་། ཐུགས་རྟེན་དུ། ཆོས་རྗེ་དོན་གྲུབ་རིན་ཆེན་གྱི་སྐུ་ནང་རྟེན་དུ་བཞུགས་པའི་མཆོད་རྟེན་ཆེན་མོ། སངས་རྒྱས་འཁོར་བ་འཇིག་རྟེན་གི་ཚེམས་བཞུགས་པར་གྲགས་པའི་ཙན་དན་གྱི་མཆོད་རྟེན་གཉིས། ཐར་ཤུལ་དགེ་འདུན་ཆོས་སྐྱོང་རྒྱ་མཚོའི་ཚེམས་སྙིང་བོར་བཞུགས་པའི་རྣམ་རྒྱལ་མཆོད་རྟེན། བདེ་ཁང་བའི་སྐུ་གདུང་མཆོད་རྟེན་སོགས་ཐུགས་རྟེན་ཆེ་ཆུང་བཅུ་ཕྲག་ལྷག་ཡོད་ཅིང་། གྲྭ་བཙུན་ཆེས་མང་དུས་ཆིག་སྟོང་ལྔ་བརྒྱ་འདུས་པར་བརྗོད་པས། མདོ་སྨད་ཀྱི་དགོན་པ་ཆེ་གྲས་ཤིག་ལགས །
༢༽ གསེར་ཁོག་དགོན་པ།
ཆོས་སྡེ་ཆེན་པོ་གསེར་ཁོག་དགོན་དགའ་ལྡན་དམ་ཆོས་གླིང་ནི། མདོ་སྨད་ཙོང་ཁ་བདེ་ཁམས་ཀྱི་སའི་ཆ། ཙོང་ཆུ་སྔོན་མོའི་བྱང་རྒྱུད། ད་ལྟ་ཏ་ཐུང་རྫོང་ཁོངས་ཀྱི་གསེར་ལུང་ཞེས་པར་བཙན་པོ་དོན་གྲུབ་རྒྱ་མཚོས། རབ་བྱུང་བཅུ་གཅིག་པའི་ལྕགས་སྟག་སྤྱི་ལོ་(༡༦༥༠ )ལ་བཏབ་ཅིང་། ད་ལྟའི་བར་ལོ་སུམ་བརྒྱ་བཞི་བཅུ་ལྷག་ཕྱིན། ཆོས་སྡེ་འདི་བཙན་པོ་དོན་གྲུབ་རྒྱ་མཚས་བཏབ་པས་བཙན་དགོན་ཡང་ཟེར་ལ། ཆུ་འབྲུག་( ༡༦༥༢ )ལོར་རྒྱལ་དབང་ལྔ་བ་ཆེན་མོ་རྒྱ་ནག་ཏུ་ཆིབས་ཁ་བསྒྱུར་ནས་ཕྱིར་སླེབས་སྐབས། དགོན་པ་འདིར་གདན་དྲངས་པ་ལྟར་ཕེབས་ཏེ་དགོན་པར་དགའ་ལྡན་དམ་ཆོས་གླིང་ཞེས་མཚན་གསོལ་མཛད་ཅིང་གླིང་བཅུ་གསུམ་གྱི་གྲས་སུ་བཞག ཆུ་ཡོས་ལོར་ ( ༡༦༥༣ )མཚོ་སྔོན་བསྟན་འཛིན་ཝང་གིས་འཁྲུགས་པ་བསླངས་ཏེ། རྒྱ་ནག་ནས་དམག་ཆེན་འོངས་ཏེ་མཚོ་སྔོན་དཔོན་པོ་རྣམས་ཀྱི་འབྲེལ་བའི་དོགས་གཞིར་སྙམ་ནས་དགོན་ལུང་དང་བཙན་དགོན་འདིར་གཏོར་བཤིགས་ཆེན་མོ་ཐེབས་ཏེ་མིང་གི་ལྷག་མར་གྱུར་ན་ཡང་།སླར་ཡང་རབ་བྱུང་བཅུ་གཅིག་པའི་མེ་ལུག(༡༦༦༧)ལ་ཁྲི་ཐོག་གསུམ་པ་ནོ་མོན་ཧན་བློ་བཟང་བསྟན་འཛིན་རྒྱ་མཚོས་སླར་གསོ་གནང་ཞིང་། ཁྱད་པར་དུ་འཆད་ཉན་གྱི་རྩོད་གྲྭ་འཕེལ་རྒྱས་ཆེན་པོ་བྱུང་། སྡེ་འདིར་རྒྱུད་པ་གྲྭ་ཚང་། སྔགས་པ་གྲྭ་ཚང་། ལུང་རིགས་རྒྱ་མཚོ་གླིང་། མཁས་བཙུན་དར་རྒྱས་གླིང་། གསོ་རིག་གཞན་ཕན་གླིང་བཅས་གྲྭ་ཚང་ལྔ། ཇོ་བོ་ལྷ་ཁང་། མགོན་ཁང་། ཨ་ཕྱིས་ཁང་། འདུ་ཁང་ཆེན་མོ། ལི་མ་ཁང་། བཙན་ཁང་ཆེན་མོ་སོགས་ལྷ་ཁང་མང་བོ་དང་། བཙན་པོ་བླ་བྲང་། ཆུ་བཟང་བླ་བྲང་། ཞ་ལུ་བླ་བྲང་། མལ་བླ་བྲང་བཅས་སྒེར་ཁག སྟག་རྩེའི་ཇོ་བོ། འཕགས་པ་འཇའ་མ་ལི་རང་བྱོན། འཕགས་པ་ལོ་ཀེ་ཤྭ་ར་ཡ། ཤཱཀྱ་མུ་ནེའི་འདྲ་སྐུ། མི་བསྐྱོད་རྡོ་རྗེའི་འདྲ་སྐུ། སྤྱན་རས་གཟིགས་བཅུ་གཅིག་ཞལ་གསེར་ཟངས་ལས་གྲུབ་པ། བལ་བོ་ནས་འོངས་པའི་ཆོས་རྒྱལ་ལི་མ། སློབ་དཔོན་པདྨ་འབྱུང་གནས་ཀྱི་འདྲ་སྐུ། རྒྱལ་བ་ཚངས་དབྱངས་པས་རབ་གནས་མཛད་པའི་ཆོས་རྒྱལ་ཕྱི་སྒྲུབ་ཀྱི་ཞལ་འབག་སོགས་སྐུ་རྟེན་མཐའ་ཡས་པ་དང་། རྒྱལ་བའི་བཀའ་བསྟན་སྔ་ཕྱི་ཚར་བཅུ་ཕྲག་ཙམ་དང་། ཡུམ་གསེར་བྲིས། བརྒྱད་སྟོང་གསེར་བྲིས། བསྐལ་བཟང་གསེར་བྲིས། གཞན་ཡང་གསུང་རབ་ཀྱི་སྐོར་མང་བོ་བཅས་གསུང་རྟེན། ནོ་མོན་ཧན་བློ་བཟང་བསྟན་འཛིན་རྒྱ་མཚོའི་སྐུ་གདུང་མཆོད་རྟེན། བྱང་ཆུབ་མཆོད་རྟེན། ནོ་མོན་ཧན་ངག་བཟང་འཕྲིན་ལས་རྒྱ་མཚོའི་སྐུ་གདུང་མཆོད་རྟེན་བཅས་ཐུགས་རྟེན་ཆེ་ཆུང་མང་བོ་བཞུགས་ཤིང་། གྲྭ་བཙུན་ཆེས་མང་དུས་ཉིས་སྟོང་ཙམ་ལ་སླེབས་པར་ >ལས་གསུངས་སོ། །
༣༽ དགོན་ལུང་དགོན་པ།
ཆོས་སྡེ་ཆེན་པོ་དགོན་ལུང་བྱམས་པ་གླིང་ནི། མདོ་སྨད་ཀྱི་གངྒཱ་གཉིས་པ་ཙོང་ཆུ་སྔོན་མོ་འབབ་ཡུལ་ལ་གདགས་སྲིབ་ཀྱི་ཆ་གཉིས་སུ་བགོས་པ་ལ་ཙོང་ཁ་བདེ་ཁམས་ཞེས་གྲགས་པའི་བྱང་གི་ཆ།དམར་གཙང་བྲག་གི་གཡས་འགྲམ། ད་ལྟ་ཧུའུ་ཀྲུའུ་རྫོང་དུ་འབོད་པ་རུ་རྒྱལ་སྲས་དོན་ཡོད་ཆོས་ཀྱི་རྒྱ་མཚོས་རབ་བྱུང་བཅུ་བའི་ཆུ་ཡོས་(༡༦༠༣)ལོར་ཕྱག་འདེབས་མཛད་ཅིང་།ད་ལྟའི་བར་མི་ལོ་སུམ་བརྒྱ་དགུ་བཅུ་ལྷག་ཕྱིན། ཆོས་སྡེ་འདིར་དམ་པ་གོང་མ་ནས་རིམ་གྱིས་བཞེངས་པའི་གཙུག་ལག་ཁང་མང་བོ་ཡོད་ལ། རྒྱས་སྲས་ཉིད་དང་སུམ་པ་སློབ་དཔོན་སོགས་ཀྱིས་བཞེངས་པའི་འདུ་ཁང་ཉིས་ཐོག་རུང་ཁང་དང་བཅས་པ། ལྷ་མོ་ཕོ་བྲང་། རྒྱུད་ཁང་། ལི་མ་ཁང་། ལྕང་སྐྱའི་བླ་བྲང་། ཐུའུ་བཀྭན་བླ་བྲང་། སུམ་པ་བླ་བྲང་བཅས་དང་། ཆོས་སྡེ་འདིའི་རྟེན་གྱི་གཙོ་བོ་རྒྱལ་བ་བྱམས་པའི་སྐུ་རང་རྒྱལ་ཕྱག་མཛུབ་མ། རྗེ་སྐུ་ང་འདྲ་མ། དཔལ་ལྡན་དམག་ཟོར་རྒྱལ་མོའི་སྐུ་ཐང་། ཐུབ་པ་མེ་ཐུབ་བཅས་སྐུ་རྟེན་དང་། བཀའ་འགྱུར་འཛམ་གླིང་གཡས་བཞག་ཅེས་པ་གསེར་ཞུན་མས་བྲིས་པ། དེའི་དཀར་ཆག་ལྕང་སྐྱ་རིན་པོ་ཆེས་མཛད་པ། རྒྱལ་བ་དགེ་འདུན་གྲུབ་ཀྱི་ཕྱག་བྲིས་མར་གྲགས་པའི་འགྲེལ་བ་སྒྲོན་མ་གསལ་བ་བཅས་གསུང་རྟེན། ཐུའུ་བཀྭན་ངག་དབང་མཆོག་ལྡན་གྱི་དངུལ་གདུང་མཆོད་རྟེན་གཙོ་བྱས་པའི་ཐུགས་རྟེན་བཅས་རྟེན་གསུམ་བསམ་གྱིས་མི་ཁྱབ་པ་མང་བོ་བཞུགས་ཤིང་། གནས་ཀྱི་བཀོད་པ་ཡང་ཤར་གྱི་བྲག་ཅིག་ལ་ཕྱག་ན་རྡོ་རྗེ་རང་བྱོན་དང་། གཞན་ཡང་སྒྲོལ་མ། ལྷ་མོ་སོགས་རང་བྱོན་དང་སྒྲུབ་ཆུ་བྱིན་ཅན་མང་བོ་དང་། ཀརྨ་རོལ་བའི་རྡོ་རྗེ། རྒྱལ་སྲས་བློ་བཟང་བསྟན་འཛིན་སོགས་ཀྱི་ཞབས་རྗེས་རྡོ་ལ་བཀོད་པ་མང་བོར་མཇལ་རྒྱུ་ཡོད་ཅིང་། ཆོས་སྡེ་འདིར་བོད་ཀྱི་རིག་གནས་གོང་སྤེལ་ཐད་ལ་མཛད་རྗེས་ཆེ་བའི་མཁས་དབང་ལྕང་སྐྱ་རོལ་བའི་རྡོ་རྗེ་དང་།ཐུའུ་བཀྭན་ཆོས་ཀྱི་ཉི་མ་སོགས་དྲན་དབང་མང་བོ་ཡང་ཕེབས་མྱོང་ངོ་། །
༤༽ཆུ་བཟང་དགོན་པ།
ཆུ་བཟང་དགོན་པ་ནི་བོད་བརྒྱུད་ནང་བསྟན་དགེ་ལུགས་པའི་ཆོས་སྡེ་ཆེན་པོ་ཞིག་ཡིན།དགོན་འདི་མཚན་ལ་ཆུ་བཟང་ན་མི་འགྱུར་དགའ་ལྡན་གླིང་ཞེས་གསོལ་ཞིང་། ཕྱིས་སུ་ཐུབ་བསྟན་རབ་རྒྱས་གླིང་ཞེས་པར་བསྒྱུར། དགོན་འདིའི་གནས་ཡུལ་ནི་མཚོ་སྔོན་ཞིང་ཆེན་ཧུའུ་ཀྲུའུ་རྫོང་ནན་མོན་ཞཱ་ཞང་གི་ཁོངས་སུ་གཏོགས་པའི་རྭ་ལོ་ཐང་གི་འབུམ་ལུང་བཀྲ་ཤིས་ཐང་ཞེས་པར་གྲགས་པའི་ས་ཆ་དེ་ཡིན།དགོན་འདི་ནས་རྫོང་མཁར་བར་སྤྱི་ལེ་ཉི་ཤུ་ཙམ་ལས་མེད། དགོན་གྱི་ཤར་ནུབ་གཉིས་ལ་རི་ཚོགས་ཀྱིས་ཉེ་བར་བསྐོར་ཏེ།གཡས་རི་ནི་གཡུ་འབྲུག་སྔོན་མོ་འཁྱིལ་བ་དང་འདྲ་ཞིང་། གཡོན་རི་ནི་བྱ་རྒྱལ་ཁྱུང་ཆེན་འཕུར་བ་དང་འདྲ་བ་ལྷུན་ཅིང་བརྗིད་ཆགས་པར་གནས་ཤིང་།ཉེ་འདབས་ཀྱི་རི་ལུང་ཀུན་ཏུ་ཤུག་གསོན་གྱི་ལྗོན་ཤིང་ཡོངས་སུ་ཁེབས་པ། རི་དྭགས་སྣ་མང་རང་དགར་རྩེ་ཞིང་རྒྱུ་བ།མདུན་ཕྱོགས་སུ་རི་བོ་གཡུ་སེང་(ལྷོ་རི)དང་རི་བོ་གླང་དཀར(ཨ་མྱེས་གླང་ཆེན)གཉིས་འཕྲེད་དུ་ཆགས་ཏེ་ཕྱིའི་ལྕགས་རི་དང་འདྲ་བར་གནས་མཆོག་འདི་སྲུང་འདུག ས་བཅུའི་དགེ་མཚན་མངོན་པར་གསལ་ཞིང་བརྗིད་ཆགས་ཉམས་དགའ་བའི་དགེ་བའི་ཞིང་མཆོག་འདི་ནི་དད་ལྡན་མང་ཚོགས་རྣམས་གྱིས་བསྔགས་པའི་ཡུལ་དང་བསྟོད་པའི་གནས་སུ་གྱུར་ཏོ།། དགོན་པ་དེ་ཐོག་མར་སྦྲ་གུར་དགོན་པ་ཞིག་ཡིན་ཞིང་། ལོ་ངོ་བཅུ་གཅིག་གི་རིང་ལ་སྦྲ་གུར་དུ་ཆོས་ཀྱི་འཆད་ཉན་མཛད་པ་ཡིན། ཕྱིས་སུ་ཆུ་བཟང་རིན་པོ་ཆེ་སྐུ་ཕྲེང་གསུམ་པ་རྣམ་རྒྱལ་དཔལ་འབྱོར་མཆོག་གིས་ཆིང་གོང་མ་ཧྲུན་ཀྲི་ཁྲི་ལོ་དྲུག་པ་སྟེ་སྤྱི་ལོ་༡༦༤༩ལོར་འབུམ་ལུང་བཀྲ་ཤིས་ཐང་དུ་དགོན་པའི་གཞི་བཏབ། དགོན་པ་འདེབས་མཁན་རྣམ་རྒྱལ་དཔལ་འབྱོར་མཆོག་དབུས་ཕྱོགས་ཆུ་བཟང་ཞེས་པའི་སར་འཁྲུངས་པ་ཡིན་པས་དགོན་མིང་ལ་ཡང་ཆུ་བཟང་ཞེས་གསོལ་ནས་དེར་རྗེས་དྲན་བྱེད་པ་ཡིན། དངོས་མིང་ལ་(དགའ་ལྡན་ཐུབ་བསྟན་རབ་རྒྱས་གླིང་)ཞེས་གསོལ། རྗེས་སུ་གོང་མའི་དབུ་བླ་ལྕང་སྐྱ་རིན་པོ་ཆེ་མཆོག་གིས་རྒྱབ་སྐྱོར་མཛད་འོག་ཚོགས་ཆེན་འདུ་ཁང་དང་། བཙན་ཁང་། བྱམས་ཁང་། ཀླུ་དབང་རྒྱལ་པོའི་ལྷ་ཁང་། སྐུ་གདུང་མཆོད་རྟེན་སོགས་རྟེན་དང་བརྟེན་པ་མང་དུ་བཞེངས་ཤིང་།བླ་བྲང་དང་གྲྭ་ཤག་སོགས་ཀྱང་མང་དུ་ཆགས་པས་དགོན་པའི་གཞི་རྒྱ་ཧ་ཅང་ཆེ་ཞིང་བཟོ་བཀོད་མཛེས་ཤིང་བརྗིད་ཉམས་ལྡན་པ།མ་ལག་ཐམས་ཅད་ཡོངས་སུ་ཚང་བའི་དགོན་པ་ཞིག་ཏུ་གྲུབ་བོ། རེ་ཞིག་དགོན་པ་འདིར་གྲྭ་བཙུན་ཆིག་སྟོང་ལྷག་བཞུགས་ཡོད་པ་དང་།དུས་འཁོར་གྲྭ་ཚང་དང་། མཚན་ཉིད་གྲྭ་ཚང་སོགས་གྲྭ་ཚང་བཞི་པོ་ཚང་ཞིང་རྒྱས་སུ་དར་བ། མདོ་སྔགས་ཀྱི་གཞུང་དང་།སྒྲ་རིག་པ། སྙན་ངག་མངོན་བརྗོད་སྐར་རྩིས་ལ་སོགས་པའི་ཆོས་དང་རིག་གནས་སྐོར་གྱི་འཆད་ཉན་རྒྱ་ཆེར་སྤེལ་པ་ཡིན།ཆིང་གོང་མ་ཡུང་ཀྲི་ཁྲི་ལོ་གསུམ་པ་སྤྱི་ལོ༡༧༢༡ལོར་ཆིན་ཝང་བློ་བཟང་བསྟན་འཛིན་གྱིས་ཆིང་གོང་མར་ངོ་ལོག་ཟིང་འཁྲུག་གི་དོན་རྐྱེན་བསླངས་པས།ཆུ་བཟང་རིན་པོ་ཆེ་སྐུ་ཕྲེང་བཞི་པ་མ་ཉེས་ཁ་གཡོག་ཐེབས་ཏེ་བཀྲོངས། ཆུ་བཟང་དགོན་པ་ཡང་དམག་འཁྲུག་གི་གནོད་སྐྱོན་ཚབས་ཆེན་ཐེབས། ཡུང་ཀྲི་ཁྲི་ལོ་བཅུ་བ་སྤྱི་ལོ་༡༧༣༢ལོར་ལྕང་སྐྱ་དབུ་བླ་ཆེན་མོས་གོང་མ་ལ་མདོ་སྨད་ཀྱི་དགོན་པ་ཁག་གཅིག་བསྐྱར་བཞེངས་བྱེད་པའི་ཞུ་འབུལ་མཛད་པ་ལ། གོང་མས་བྱེད་ཆོག་པའི་བཀའ་མཆན་གནང་། དེ་ལ་བརྟེན་ནས་ཆུ་བཟང་དགོན་པ་དེ་ཡང་སླར་བཞེངས་ཐུབ་པའི་གོ་སྐབས་བྱུང་། ལྕང་སྐྱ་རིན་པོ་ཆེ་དང་ཆུ་བཟང་རིན་པོ་ཆེ་གཉིས་ཀྱི་སྐུ་ཕྲེང་རིམ་བྱོན་ནི་བོད་བརྒྱུད་ནང་བསྟན་གྱི་ལོ་རྒྱུས་ཐོག་གོ་གནས་དང་བྱེད་ནུས་གལ་ཆེན་ཡོད་པའི་བླ་མ་ཆེན་པོ་ཡིན་པའི་དབང་གིས། ཆིང་གོང་མ་ཏའོ་ཀོང་ཁྲི་ལོ་བཅུ་པར། གོང་མ་སྐུ་དངོས་ཀྱིས་ཡོན་བདག་མཛད་དེ་འཛམ་བུ་གླིང་འདིར་སྙན་པའི་གྲགས་པ་ཀུན་ཏུ་ཁྱབ་པའི་གཙུག་ལག་ཁང་ཆེན་པོ་སངས་རྒྱས་སྟོང་སྐུ་ལྷ་ཁང་ཞེས་པ་བརྗིད་ཉམས་རྒྱལ་པོའི་ཕོ་བྲང་དང་དབྱེར་མ་མཆིས་པ་ཞིག་བཞེངས་སོ།། དེ་ལ་གསེར་གྱི་རྒྱ་ཕིབས་དང་གཡུ་འབྲུག་དགུ་འཁྱིལ་གྱི་རྒྱན་གྱིས་རྣམ་པར་བརྒྱན་པ།གསེར་འོད་ལམ་ལམ་དུ་འཕྲོ་ཞིང་གཟི་བརྗིད་ཀྱི་ཉམས་དཔག་དུ་མེད་པ་སྣང་ངོ་། ། གཟི་བྱིན་སྲིད་ན་དཀོན་པའི་ཆོས་སྤྱད་དང་རིན་ཐང་གཞལ་དུ་མེད་པའི་མཆོད་རྫས་ཀྱང་མང་དུ་མཆིས་སོ། ། ལྷ་ཁང་དེའི་བཟོ་བཀོད་ལ་བོད་ཀྱི་གྲུབ་མཐའ་གཞན་པའི་ཁྱད་ཆོས་ཀྱང་ལྡན་པར་སྣང་སྟེ།ལྷ་ཁང་གི་གྱང་ངོས་དམར་པོས་རྙིང་མ་མཚོན་པ་དང་། སེར་པོས་དགེ་ལུགས་པ། ཁྲ་བོས་ས་སྐྱ་པ་སོགས་གྲུབ་མཐའི་ཁྱད་ཆོས་མངོན་པར་མཚོན་པ་དེ་ནི་ལྕང་སྐྱ་རིན་པོ་ཆེས་རྒྱལ་ཡོངས་ཀྱི་བོད་བརྒྱུད་ནང་བསྟན་གྲུབ་མཐའ་ཁག་ཡོངས་ལ་དབང་དུ་བསྒྱུར་པའི་མཚོན་རྟགས་ཞིག་ཡིན་ནོ།། དེ་མ་ཟད་གོང་མས་"ཀོང་ཅི་ཟི་ཞེས་པའི་མཚན་བསྩལ་ཅིང་། བོད་དང་། རྒྱ། སོག་པོ། མན་ཇི་བཅས་ཡིག་རིགས་བཞི་ཡིས་བྲིས་པའི་པེན་བྱང་གནང་།གཞན་ཡང་གོང་མས་ཆེད་དམིགས་ཀྱིས་བཀའ་བསྩལ་ནས་སྟོང་སྐུའི་ལྷ་ཁང་གི་སྒོ་མོའི་མདུན་དུ་རྩིག་སྐྱོར་ཁྱད་པར་ཅན་ཞིག་བཞེངས་ཏེ།དེ་ནི་པེ་ཅིང་པེ་ཧེ་སྤྱི་གླིང་གི་གཡུ་འབྲུག་དགུ་འཁྱིལ་ལྡེབས་རིས་ཀྱི་རྩིག་སྐྱོར་དང་འགྲན་ཟླ་ཐུབ་པ་ཞིག་ཡིན་པར་བཤད། རང་རྒྱལ་གྱི་ཆོས་ལུགས་བྱུང་འཕེལ་གྱི་ལོ་རྒྱུས་ཡོངས་སུ་བརྟག་ན།ནུབ་བྱང་ས་ཁུལ་ལམ་ཐ་ན་རྒྱལ་ཡོངས་ཀྱི་ཕྱོགས་སོ་སོ་ན་ཆགས་པའི་དགོན་པ་དང་།ཆོས་སྡེ། ལྷ་ཁང་། སྒྲུབ་སྡེ་བགྲང་གིས་མི་ལང་བ་ཡོད་ཀྱང་། གོང་མས་ཆེད་དམིགས་ཀྱིས་བཞེངས་པའི་གཡུ་འབྲུག་དགུ་འཁྱིལ་ལྡེབས་རིས་ཡོད་པའི་དགོན་པ་ནི་དེ་གཅིག་པུ་ཁོ་ན་ཡིན་པར་གྲགས་སོ།། ཆིང་ཐུང་ཀྲི་ཁྲི་ལོ་ལྔ་པ་སྤྱི་ལོ་༡༨༦༦ལོར་ནུབ་བྱང་ས་ཁུལ་ཧོས་རིགས་ཀྱིས་ཆིང་སྲིད་གཞུང་ལ་ངོ་རྒོལ་བྱེད་པའི་ཟིང་འཁྲུག་བྱུང་བས།སྟོང་སྐུ་ལྷ་ཁང་དང་། ལྕང་སྐྱ་བླ་བྲང་། ཆུ་བཟང་བླ་བྲང་། རྩིག་སྐྱོར་གཡུ་འབྲུག་དགུ་འཁྱིལ་ལྡེབས་རིས་ཅན་བཅས་མ་གཏོགས་གཞན་ཐམས་ཅད་མེ་སྐྱོན་ཐེབས་ནས་བརླག ཆིང་གོང་མ་ཀོང་ཞུ་ཁྲི་ལོ་བཅུ་གསུམ་པ་སྤྱི་ལོ་༡༨༨༧ལོར་ཆུ་བཟང་སྐུ་ཕྲེང་ལྔ་པ་དང་ལྕང་སྐྱ་དབུ་བླ་མཆོག་གིས་བསྐྱར་དུ་བཞེངས་སྐྲུན་གནང་།༡༩༣༥ལོར་པཎ་ཆེན་རིན་པོ་ཆེ་སྐུ་ཕྲེང་དགུ་པ་མཆོག་དགོན་འདིར་ཞབས་ཀྱིས་བཅགས་ནས་སྟོང་སྐུ་ལྷ་ཁང་ལ་གཟིགས་རྗེས་བོད་གངས་ཅན་ནམ་རྒྱལ་ཡོངས་ཀྱི་ས་ཁུལ་གང་དུ་ཡང་བདག་གིས་འདི་ལྟ་བུའི་མཛེས་ཤིང་བརྗིད་ཉམས་ལྡན་པའི་ལྷ་ཁང་ཞིག་མཐོང་མ་མྱོང་ཞེས་བསྔགས་བརྗོད་མཛད་པ་ཡིན། སྤྱི་ལོ་༡༩༥༨ལོར། ཆོས་ལུགས་བཅོས་བསྒྱུར་གྱི་ལས་འགུལ་ནང་གྲྭ་བཙུན་ཐམས་ཅད་གྲྭ་ལོག་བྱས་ཏེ་རང་ཡུལ་དུ་སོང་།བྱིན་ཅན་གྱི་རྟེན་ཕལ་ཆེར་བརླག རིག་གནས་གསར་བརྗེ་ཆེན་པོའི་ནང་དུ་དགོན་པའི་ཁང་ཁྱིམ་ཐམས་ཅད་དང་།ཆོས་སྤྱད་མཆོད་རྫས་ཡོད་ཚད་རྫོང་དང་ཡུལ་ཚོ་སྲིད་གཞུང་གིས་རིན་གོང་ཕབ་སྟེ་བཙོངས་པ་དང་སྐོར་ཞིག་རིན་མེད་དུ་བཀོད་དེ་བཞག་གོ། སྐབས་དེར་དགོན་ཆེན་འདིར་ལྕང་སྐྱ་བླ་བྲང་དང་ཆུ་བཟང་བླ་བྲང་གི་ཁང་པ་ཁག་ཅིག་སྲིད་གཞུང་གིས་བསྡུས་ཏེ་བཞག་པ་ལས་གཞན་པའི་ལྷ་ཁང་དང་དངོས་རྫས་ཐམས་ཅད་བརླག་སྟེ་མིང་གི་ལྷག་མ་ཙམ་དུ་གྱུར་ཏོ།།
༡༩༨༡ལོའི་ཟླ་༦པའི་ཚེས་༦ཉིན།གོང་རིམ་འབྲེལ་ཡོད་སྡེ་ཁག་གིས་ཆོག་མཆན་བཀོད་པ་ལྟར་ཆུ་བཟང་དགོན་པ་སླར་གསོ་བྱས་ཤིང་།ཆོས་ལུགས་ཀྱི་མཛད་སྒོ་སྤེལ་པ་ཡིན། ༡༩༨༩ལོའི་ཟླ་༥པའི་ཚེས་༢༢ཉིན་ནས་བཟུང་སྟེ་ལོ་གཉིས་ཀྱི་ནང་དུ་ཆུ་བཟང་བླ་བྲང་དང་ལྕང་སྐྱ་བླ་བྲང་གི་ཁང་མིག་༤༤ཞིག་གསོ་བྱས།འགྲོ་གྲོན་བསྡོམས་སྒོར་ཁྲི་ལྔ་ལས་རྒྱལ་ཁབ་ཀྱི་དངུལ་སྦྱིན་སྒོར་ཁྲི་གཉིས་ཡོད། ༡༩༨༥ལོའི་ཟླ་༣པའི་ཚེས་༡ཉིན་ནས་སྟོང་སྐུ་ལྷ་ཁང་གི་ཤུལ་དུ་ལྷ་ཁང་ཞིག་གསར་དུ་བཞེངས་མགོ་བརྩམ།༡༩༨༧ལོའི་ཟླ་༨པའི་ཚེས་༡༦ཉིན་ལས་གཞི་མཇུག་སྒྲིལ་པ་ཡིན། ཁྱོན་བསྡོམས་འགྲོ་གྲོན་སྒོར་ཁྲི་ལྔ་བཅུ་ང་གཉིས་ལྷག་སོང་ལ།དེའི་ནང་དུ་རྒྱལ་ཁབ་ཀྱིས་དངུལ་སྦྱིན་སྒོར་ཁྲི་བཅུ་བཏང་བ་དང་། ཆུ་བཟང་རིན་པོ་ཆེས་དངུལ་སྦྱིན་ཁྲི་བཞི་བཅུ་ཞེ་གཉིས་ཕུལ།ལྷ་ཁང་དུ་རྟེན་གཙོ་བོ་སྟོན་པ་ཤཀྱཱ་ཐུབ་པ་དང་། འཇམ་དབྱངས། སངས་རྒྱས་མི་འཁྲུགས་པ། སངས་རྒྱས་སྨན་ལྷ།རྡོ་རྗེ་སེམས་དཔའ། རྗེ་ཙོང་ཁ་པ། བྱམས་པ་སོགས་ཀྱི་སྐུ་བརྙན་བཞུགས་པ་དང་། ལྷ་ཁང་གི་ཤར་ནུབ་གཞོགས་གཉིས་སུ་སངས་རྒྱས་ཀྱི་སྐུ་བརྙན་ཆུང་བ་བརྒྱ་རྩ་བརྒྱད་དང་གླེགས་བམ་སུམ་ཅུ་ལྷག་བཞུགས་ཡོད་དོ།།
དེང་སྐབས་དགོན་འདི་ལ་གྲྭ་བཙུན་༣༠ཡོད་པ་དང་།དེའི་ནང་དུ་སྤྲུལ་སྐུ་༢ཡོད། ༡༩༩༨ལོའི་ཟླ་༡༢པའི་ཚེས་༣༡ཉིན། མཚོ་སྔོན་ཞིང་ཆེན་མི་དམངས་སྲིད་གཞུང་གིས་ཆོག་མཆན་བཀོད་པ་ལྟར་ཆུ་བཟང་དགོན་པ་ཞིང་ཆེན་རིམ་པའི་རིག་དངོས་སྲུང་སྐྱོབ་སྡེ་ཁག་ཏུ་ཚུད་པ་ཡིན་ནོ།།
( ཡོངས་ཁུངས་དྲ་གནས་གཞན། )
ནང་གསེས།རིག་གྲོལ་ཞིབ་འཇུག
ལས་རིགས་སྡེ་ཁག
- རིག་གྲོལ་དཔེ་ཁང་།
- རིག་གྲོལ་ཞིབ་འཇུག་ཚན་པ།
- རིག་གྲོལ་ཇུས་འགོད་ཚན་པ།
- འཚོལ་བསྡུ་དང་ཉར་ཚགས་ཁང་།
- འཚོ་བའི་ལམ་ཆུང་ཚང་།

robotstxt: allowed

filter: keep


text:
ཤར་པའི་སྐད།
ཤར་པའི་སྐད་ (शेर्पा भाषा, Sherpa Language), [[༡]][[༢]] ནི་གཙོ་བོ་བལ་ཡུལ་དང་། གཞན་ཡང་། འབྲུག་ཡུལ། རྒྱ་གར། བོད་ཡུལ་བཅས་སུ་སྤྱོད་པའི་སྐད་ཡིག་ཅིག་སྟེ། ཁམས་པའི་མི་རིགས་ལས་གྱེས་པའི་ཤར་པ་རྣམས་ཀྱི་ཕ་སྐད་ཡིན། ཁ་སྐད་ཀྱི་འགྲོས་ལ་མི་འདྲ་བ་མཆིས་ཀྱང་། ཡིག་སྐད་ལ་བརྒྱ་ཆའི་དགུ་བཅུ་ཡོངས་གྲགས་ཀྱི་བོད་སྐད་དང་མཐུན་ཞིང་། བརྒྱ་ཆ་བཅུ་གདོད་མའི་བརྡ་རྙིང་པའི་ཐ་སྙད་སོར་བཞག་གིས་བེད་སྤྱོད་བྱེད། དེ་བཞིན་ཀློག་སྟངས་ཀྱི་འགྲོས་ཀྱང་དེང་སང་ཡོངས་གྲགས་ཀྱི་བོད་སྐད་དང་ཅུང་མི་འདྲ་སྟེ། ཐ་སྙད་མང་པོ་ཞིག་ཀློག་སྐབས་རྒྱ་གར་གྱི་སྐད་བཞིན་དབྱངས་གསལ་མིང་གཞི་དང་བཅས་པའི་སྒྲ་གདངས་ཁམས་གཙང་དུ་ཀློག་པ་ཧ་ཅང་མང་།


text:
༢༠༡༠ ཕྱི་ཟླ་ ༦ ཚེས་ ༣༠ རེས་གཟའ་ལྷག་པ།
༄༅། །ཧིན་སྐད་ཉིན་རེའི་གསར་ཤོག་ཨ་མར་ཨུ་ཇ་ལ་ (Amar Ujala) ལས་ཁུངས་ཀྱི་གོ་སྒྲིག་འོག་ཕྱི་ལོ་ ༢༠༡༠ ཟླ་ ༧ ཚེས་ ༤ རེས་གཟའ་ཉི་མའི་ཕྱེད་ཡོལ་ཆུ་ཚོད་ ༢ ནས་ ༥། ༣༠ བར་བོད་གཞུང་ཟློས་གར་ཚོགས་པའི་ཚོགས་ཁང་ནང་ཧིན་བོད་རིག་གཞུང་གི་གཞས་སྣ་གཟིགས་འབུལ་ཞུ་རྒྱུ་ཡིན་འདུག དེ་ཡང་གཞས་སྣ་འཁྲབ་སྟོན་གྱི་གཟིགས་འབུལ་གོ་སྒྲིག་གནང་དགོས་པའི་རྒྱུ་ཚན་གཙོ་བོ་༸གོང་ས་༸སྐྱབས་མགོན་ཆེན་པོ་མཆོག་གི་འཁྲུངས་སྐར་ལ་དགའ་སྟོན་དང་། རྒྱ་གར་ཡུལ་མི་དང་བོད་རིགས་སྐྱབས་བཅོལ་བ་གཉིས་ཀྱི་མཛའ་མཐུན་མཉམ་གནས་ཡོད་པ་མངོན་སླད་ཧིན་བོད་རིག་གཞུང་འཁྲབ་སྟོན་གཟིགས་འབུལ་ཞིག་སྔ་ལོ་མང་ཚོགས་ལ་གཟིགས་འབུལ་ཞུས་པ་བཞིན་འདི་ལོ་ཡང་མགོན་པོ་གང་ཉིད་མཆོག་དགུངས་གྲངས་ ༧༥ ལ་ཕེབས་པའི་སྐུའི་འཁྲུངས་སྐར་གྱི་དགའ་སྟོན་མཚོན་ཆེད་དུ་གཞས་སྣ་དེ་བཞིན་གོ་སྒྲིག་ཞུས་ཡོད་པ་བཅས།།


text:
༢༠༡༠ ཕྱི་ཟླ་ ༢ ཚེས་ ༣ རེས་གཟའ་ལྷག་པ།
ཕྱི་ལོ་ ༢༠༡༠ ཟླ་ ༢ ཚེས་ ༡༧ ནས་ ༢༧ བར་བོད་ཀྱི་དབུ་ཁྲིད་སྤྱི་ནོར་༸གོང་ས་སྐྱབས་མགོན་ཆེན་པོ་མཆོག་ཨ་རིར་ཆིབས་སྒྱུར་བསྐྱང་གཏན་འཁེལ་ཡོད་པ་རེད། ཆིབས་སྒྱུར་དེའི་སྐབས་༸གོང་ས་མཆོག་གིས་ཨ་རིའི་རྒྱལ་ས་ཝ་་ཤིང་ཊོན་ Washingtonདང་། ཁེ་ལི་ཕོ་ནི་ཡ་ California ཕོ་ལོ་རི་ཌ་ Florida བཅས་སུ་ཆིབས་སྒྱུར་བསྐྱང་རྒྱུ་ཡིན་པ་མ་ཟད། ཐེངས་འདིའི་ཆིབས་སྒྱུར་སྐབས་༸གོང་ས་མཆོག་དང་ཨ་རིའི་སྲིད་འཛིན་མཆོག་མཇལ་འཕྲད་གནང་གཏན་འཁེལ་ཡོད་སྐོར་ཕྱི་ཟླ་ ༢ ཚེས་ ༢ རེས་གཟའ་མིག་དམར་ཉིན་ཨ་རིའི་ཕོ་བྲང་དཀར་པོའི་གསར་འགོད་ལྷན་ཁང་གི་དྲུང་ཆེ་གཞོན་པ་སྐུ་ཞབས་བིལ་བུར་ཊོན་ (BillBurton)གྱིས་བརྗོད་ཡོད། དེ་ཡང་སྐུ་ཞབས་བིིལ་ལགས་ཀྱིས་གསུང་དོན། སྔ་ལོ་སྲིད་འཛིན་ཨོ་བྷ་མ་མཆོག་རྒྱ་ནག་ཏུ་རྒྱལ་དོན་འཚམས་གཟིགས་སྐབས་སྲིད་འཛིན་མཆོག་གིས་འདོད་བློ་ཡོད་པ་བཞིན་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་དང་མཇལ་འཕྲད་གནང་རྒྱུ་ཡིན་སྐོར་རྒྱ་ནག་གཞུང་གི་འགོ་ཁྲིད་ཚོར་གསུངས་ཡོད། ༸གོང་ས་ཏཱ་ལའི་བླ་མ་མཆོག་ནི་རྒྱལ་སྤྱིའི་ནང་གུས་བཀུར་ཡོད་པའི་ལེགས་བྱང་དང་ཆོས་ཕྱོགས་ཀྱི་དབུ་ཁྲིད་ཅིག་ཡིན་པའི་ཆ་ནས་སྲིད་འཛིན་ཨོ་བྷ་མས་མཇལ་འཕྲད་གནང་རྒྱུ་ཡིན་པ་རེད། བོད་མིའི་འགྲོ་བ་མིའི་ཐོབ་ཐང་གི་གནད་དོན་ཐོག་ཨ་རིའི་གཞུང་གིས་སེམས་འཚབ་བྱེད་བཞིན་ཡོད། ང་ཚོས་རྒྱ་ནག་གཞུང་ལ་བོད་ཀྱི་ཐུན་མོང་མ་ཡིན་པའི་ཆོས་དང་ལེགས་བྱང་སྲུང་སྐྱོབ་དགོས་པའི་སྐུལ་མ་ཞུ་རྒྱུ་ཡིན་ཞེས་འགྲེལ་བརྗོད་གནང་ཡོད།
——————————————————————————–


text:
༄༅། །དེ་རིང་ཕྱི་ལོ་ ༢༠༠༣ ཕྱི་ཟླ་ ༣ ཚེས་བཅུ། བོད་མི་རྣམས་ཀྱིས་འཚེ་མེད་ཞི་བའི་ལམ་ནས་བོད་ཀྱི་རྒྱལ་ས་ལྷ་སར་རྒྱ་དམར་ལ་ཞི་རྒོལ་གྱེན་ལངས་བྱས་ཏེ་མི་ལོ་ཧྲིལ་པོ་ ༤༤ འཁོར་བའི་དུས་ཚིགས་ཁྱད་པར་ཅན་འདིའི་ཐོག་བཙན་བྱོལ་བོད་གཞུང་བཀའ་ཤག་གིས་བོད་ལྗོངས་བསྟན་སྲིད་ཀྱི་དོན་དུ་ལུས་སྲོག་དོར་བའི་དཔའ་བོ་དཔའ་མོ་རྣམས་ལ་རྗེས་དྲན་གུས་བཏུད་ཞུ་རྒྱུ་དང་། ད་ལྟའང་བཙན་འོག་ཏུ་མནར་གཅོད་སྡུག་སྦྱོང་མྱོང་བཞིན་པའི་ཉེས་མེད་ཀྱི་བོད་རིགས་དཔའ་བོ་དཔའ་མོ་ཡོངས་ལ་གདུང་སེམས་ཤུགས་དྲག་གིས་འཚམས་འདྲི་དང་ཐུགས་གསོ་ཞུ་རྒྱུ་ཡིན། སྔ་ལོ་ ༢༠༠༢ གསུམ་བཅུའི་དུས་དྲན་ཉིན་སྡིངས་ཆ་འདིའི་ཐོག་ནས་བཙན་བྱོལ་བོད་གཞུང་བཀའ་ཤག་སྐབས་བཅུ་གཉིས་པས་གཏམ་བཤད་ཐོག་མ་ཞུས་པ་དེའི་ནང་། འདས་པའི་ལོ་ ༤༣ རིང་གི་བྱུང་རིམ་ལ་ཕྱི་མིག་བལྟས་ཏེ་བཟང་ཞན་གཉིས་ཀའི་གནས་ཚུལ་རྣམས་ཕྱོགས་བསྡོམས་ཤིག་བརྒྱབས་ཏེ་དྲན་གསོས་ཞུས་ཡོད། དེ་དང་ཆབས་ཅིག་ཏུ་བོད་ཀྱི་རྩ་དོན་བོད་རྒྱ་ཞི་མོལ་གྱི་ལམ་ནས་སྒྲུབ་ཐབས་སྤྱི་ནོར་༸གོང་ས་༸སྐྱབས་མགོན་ཆེན་པོའི་དབུ་མའི་ལམ་གྱི་མཛད་བྱུས་ལ་བཙན་བྱོལ་གཞུང་གིས་ལག་བསྟར་བྱེད་ཕྱོགས་ཐད་གཏན་ལ་ཕབ་པའི་སྲིད་བྱུས་ཇི་ཡིན་དང་། དེའི་སླད་བོད་མིའི་སྟོབས་ཤུགས་གོང་འཕེལ་གཏོང་བའི་བྱེད་ཕྱོགས་ལ་བོད་མི་མང་ཚོགས་ཀྱི་ཐུགས་སྣང་དང་། རྒྱབ་སྐྱོར་དགོས་པའི་འབོད་སྐུལ་ཞུ་བ་དང་ཆབས་ཅིག རིང་མིན་བོད་རྒྱ་ཞི་མོལ་དངོས་སུ་འགོ་ཚུགས་པའི་རེ་བ་དང་ཡིད་ཆེས་ཡོད་ཚུལ་ཞུས་པ་ཡིན། གཏམ་བཤད་དེ་བཀའ་ཤག་གིས་བསམ་ཞིབ་གཏིང་ཟབ་བྱས་པའི་གྲུབ་དོན་གྱི་ཉིང་ཁུ་ཆབ་སྲིད་དང་བྱུང་རབས་ཀྱི་དོན་སྙིང་ལྡན་པའི་གསལ་བསྒྲགས་གལ་ཆེ་ཞིག་ཡིན་ཁུལ་ཡིན་སྟབས། བོད་མི་ཚང་མས་ཐུགས་སྣང་གཏིང་ཟབ་གནང་ཡོད་པའི་རེ་བ་ཡོད། དེར་བརྟེན་གཞི་རིམ་གྱི་གནས་ཚུལ་དེ་དག་བསྐྱར་ལྡབ་མ་དགོས་པར་ད་རེས་ཀྱི་གཏམ་བཤད་འདིའི་ནང་འདས་པའི་ལོ་འཁོར་གཅིག་གི་ནང་དངོས་སུ་བྱུང་བའི་འགྱུར་བ་དང་། དེ་འབྲེལ་འཕྲལ་དང་ཕུགས་ཀྱི་ལས་འཆར་ཟུར་འདོན་གྱིས་ཞུ་རྒྱུ་ཡིན། ༢༠༠༢ ལོ་འགོ་ནས་བཟུང་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་གནད་ཡོད་མི་སྣ་ཁག་དང་ཐད་ཀའི་འབྲེལ་ལམ་བསྐྱར་མཐུད་བྱུང་བ་ནས་བཟུང་༸གོང་ས་མཆོག་གི་སྐུ་ཚབ་ཚོགས་ཆུང་ཞིག་རྒྱ་ནག་ཏུ་ཆེད་ཕེབས་བྱ་རྒྱུའི་སྐོར་འཕྲོས་མོལ་མུ་མཐུད་བྱས་འབྲས་སུ། ཕྱི་ཟླ་དགུ་པའི་ནང་༸གོང་ས་ཆེན་པོའི་སྐུ་ཚབ་ཚོགས་ཆུང་རྒྱ་ནག་དང་བོད་ས་གཉིས་ཀར་ཕེབས་ཐུབ་པ་མ་ཟད། རྒྱ་བོད་གཉིས་ཀྱི་གནད་ཡོད་མི་སྣ་མི་ཉུང་བ་ཞིག་དང་འཕྲོས་མོལ་གནང་རྒྱུའི་གོ་སྐབས་བྱུང་བ་དེ་ལ་བརྟེན་ནས་ཕྱི་ལོ་ ༡༩༩༣ ནས་བཟུང་འབྲེལ་ལམ་ཆད་པ་བསྐྱར་མཐུད་དང་། སླད་ཕྱིན་འབྲེལ་ལམ་མུ་མཐུད་གནས་ཐུབ་པའི་རེ་བ་ཞིག་ཀྱང་རྙེད་ཡོད། གནས་ཚུལ་འདི་ལ་བོད་ཕྱི་ནང་དུ་གནས་པའི་བོད་རིགས་རྣམས་ལ་སེམས་ཚོར་དང་རེ་དྭོགས་གསར་པ་ཞིག་ཐོབ་པ་མ་ཟད། རྒྱལ་སྤྱིའི་ནང་བོད་དོན་ཐོག་སེམས་ཁུར་ཡོད་པའི་སྲིད་གཞུང་མང་པོ་དང་། བོད་དོན་རྒྱབ་སྐྱོར་ཚོགས་པ་ཁག་ཚང་མར་རེ་བ་དང་སེམས་ཤུགས་ཀྱི་ཕྱུར་རླབས་དངོས་གསལ་དོད་པོ་བྱུང་འདུག
ཆོལ་གསུམ་གཅིག་ཏུ་བསྒྲིལ་བའི་བོད་ལ་རང་སྲིད་རང་སྐྱོང་གི་གནས་བབས་ཚད་ལྡན་ཞིག་ཡོང་རྒྱུ་དམིགས་ཡུལ་དུ་བཟུང་བའི་དབུ་མའི་ལམ་གྱི་ཐབས་བྱུས་ཀྱི་འོག་བོད་རྒྱ་ཞི་མོལ་བྱ་དགོས་ཀྱི་སྲིད་བྱུས་ལ་ཡིད་ཆེས་དང་རྒྱབ་སྐྱོར་བྱེད་མཁན་ཞིག་ཡིན་ཕྱིན་ད་རེས་ཀྱི་གོ་སྐབས་འདི་བརྟན་བཟུང་བྱེད་དགོས་པ་དང་། བོད་མིའི་ངོས་ནས་བྱེད་ཕྱོགས་འགྲིགས་མིན་དབང་གིས་ཞི་མོལ་ལ་བར་ཆད་དང་གོ་སྐབས་ཆུད་ཟོས་སུ་མི་འགྲོ་བ་ཞིག་བྱེད་དགོས་པ་ནི་བརྗོད་མ་དགོས་པ་རེད། རྒྱུ་མཚན་དེ་ལ་བརྟེན་ནས་གྲོས་ཚོགས་ཚོགས་དུས་བཞི་པར་ད་ལྟ་ནས་བཟུང་ ༢༠༠༣ ཕྱི་ཟླ་དྲུག་པ་ཡས་མས་ཀྱི་བར་དུ་ང་ཚོའི་ངོས་ནས་རྣམ་འགྱུར་བཟང་པོ་ཞིག་བསྟན་ཐུབ་པ་དང་ཁོར་ཡུག་བཟང་པོ་ཞིག་བསྐྲུན་ཐུབ་པའི་ཆེད་དུ་འབད་བརྩོན་ཤུགས་ཆེ་བྱེད་རྒྱུའི་ཐག་གཅོད་བྱས་པ་ཡིན། ཞེས་ཞུས་ཡོད། བཀའ་ཤག་གིས་རེ་འདུན་ཇི་ལྟར་ཞུས་པ་བཞིན་བཙན་བྱོལ་བོད་མི་རྣམས་དང་བོད་དོན་རྒྱབ་སྐྱོར་བ་ཚང་མས་བཀའ་ཤག་གི་ཐག་ཆོད་དེ་བཞིན་ཚད་ལྡན་ཡིན་མིན་གྱི་དགོངས་ཚུལ་དང་ཐུགས་ྭོགས་སྣ་ཚོགས་ཤིག་བྱུང་ཡོད་མིན་ལ་མ་ལྟོས་པར་ངོས་ལེན་དང་མཐུན་འགྱུར་རྒྱབ་སྐྱོར་གང་ལེགས་གནང་བ་དེར་ལེགས་སོའི་བསྔགས་བརྗོད་ཞུ་རྒྱུ་ཡིན། གྲོས་ཚོགས་དང་མང་ཚོགས་ཀྱི་མཐུན་འགྱུར་དེ་ལ་བརྟེན་ནས་འདས་པའི་ཟླ་བ་དྲུག་གི་ནང་བོད་རྒྱའི་འབྲེལ་ལམ་ལ་བར་ཆད་དང་ཉམས་ཆག་བྱུང་མེད་པ་མ་ཟད་རིང་པོར་མ་ཐོགས་པར་ད་དུང་འབྲེལ་བ་དང་བསམ་ཚུལ་བརྗེ་ལེན་བྱེད་རྒྱུའི་གོ་སྐབས་མང་ཙམ་ཐོབ་པའི་རེ་བ་དང་གོ་སྒྲིག་བྱེད་བཞིན་པ་ཡིན།
ཡང་ཕྱོགས་འགའ་ཤས་ནས་བཀའ་ཤག་གིས་ཕྱི་ཟླ་དྲུག་པའི་ས་མཚམས་བཟུང་བ་ལ་སོ་སོའི་རྣམ་རྟོག་གི་འགྱུར་བ་དང་བསྟུན་ནས་ཚོད་དཔག་གིས་འགྲེལ་བརྗོད་སྣ་ཚོགས་ཤིག་གནང་འདུག་ནའང་། དེ་དག་གིས་བདེན་པའི་གནས་ཚུལ་གང་ཡང་མཚོན་གྱི་མེད་པ་དེ་མང་ཚོགས་ཀྱིས་མཁྱེན་དགོས། ད་ལྟའི་འཛིན་སྐྱོང་གིས་ལས་དོན་ཇི་འདྲ་ཞིག་ཡིན་ཡང་བདེན་པ་དང་། འཚེ་བ་མེད་པ། ཡང་དག་པའི་མང་གཙོའི་རིང་ལུགས་གསུམ་གྱི་རྒྱ་ལས་མི་བརྒལ་བ་བྱེད་རྒྱུ་ཡིན་པ་ཡོངས་ཁྱབ་ཏུ་ཞུས་ཟིན་པ་ལྟར། ཕྱག་རྒྱ་དེ་ལས་བརྒལ་བའི་གནས་ཚུལ་ཞིག་ཡོང་རྒྱུ་སུ་ཞིག་གིས་ཚོད་དཔག་གནང་བ་ཡིན་ནའང་ནོར་འཁྲུལ་ཡིན་པར་ཐག་བཅད་ཆོག ༢༠༠༣ ཕྱི་ཟླ་དྲུག་པའམ་དུས་ཚོད་ཇི་འདྲ་ཞིག་ཏུའང་བོད་རྒྱ་ཞི་མོལ་ཡོང་ཐབས་མེད་པའི་གནས་ཚུལ་གསལ་རྟོགས་བྱུང་ཚེ། སྐབས་དེར་བཙན་བྱོལ་གཞུང་གིས་འཇུག་ངོགས་དང་། ཐབས་ལམ་ལ་བསྐྱར་ཞིབ་བྱེད་རྒྱུ་མ་གཏོགས་གཞི་རྩའི་དབུ་མའི་ལམ་གྱི་སྲིད་བྱུས་ལ་བསྐྱར་ཞིབ་དང་འགྱུར་བ་གཏོང་དགོས་དང་གཏོང་འཆར་གང་ཡང་མེད་པའི་གནད་དོན་འདི། གསར་འགོད་པ་རྣམས་ཀྱིས་ཚོད་དཔག་བྱ་རྒྱུར་མ་བཞག་པར་ཚིག་ཐག་ཆོད་པོས་གསལ་བཤད་བྱེད་རྒྱུ་ཡིན།
བོད་རྒྱ་ཞི་མོལ་གྱི་ཁོར་ཡུག་བཟང་པོ་བསྐྲུན་པའི་ཆེད་དགོས་མེད་རྒྱ་མིར་བསུན་གཙེར་དང་མཐོ་འཚམས་མི་དགོས་པ་གཙོ་འདོན་བྱ་དགོས་བརྗོད་པ་དེ། བདེན་པ་ནག་བསུབ་ཀྱིས་མགོ་སྒུར་ནས་ངོ་སྲུང་སྤྲེལ་ལད་བྱེད་དགོས་པའི་དོན་དུ་འགྲེལ་བརྗོད་བྱེད་པ་ནི་དངོས་དོན་མ་རྟོགས་པའི་གསུང་ཕྱོགས་ཤིག་རེད། ༸གོང་ས་ཆེན་པོའི་སྐུ་ཚབ་ཚོགས་ཆུང་བོད་དང་རྒྱ་ནག་ནས་ཕྱིར་འཁོར་ཟིན་པ་ནས་བཟུང་ད་ལྟའི་བར་བོད་ཀྱི་ནང་འགྲོ་བ་མིའི་ཀུན་སྤྱོད་ཀྱི་ཐོབ་ཐང་བརྡལ་བཤིག་བྱས་པས་མཚོན་རྒྱ་དམར་གྱི་བྱེད་ཕྱོགས་མ་འོས་མ་འཚམས་པ་རྣམས་ལ་སྐྱོན་བརྗོད་བྱེད་རྒྱུ་ནམ་ཡང་མཚམས་འཇོག་བྱས་མེད། དཔེར་ན་སྤྲུལ་སྐུ་བསྟན་འཛིན་བདེ་ལེགས་དང་བློ་བཟང་དོན་གྲུབ་བཅས་ལ་ཁྲིམས་ཞིབ་ཚད་ལྡན་མ་བྱས་པར་སྲོག་ཉེས་གཏོང་བ་དང་ཉེས་ཆད་ལག་བསྟར་བྱས་པ་བཅས་ལ་འབྲེལ་ཡོད་རྒྱ་མིའི་དབུ་ཁྲིད་ཚོར་ཐད་ཀར་སྐྱོན་བརྗོད་ནན་པོ་བྱས་ཡོད་པ་མ་ཟད། རྒྱལ་སྤྱིའི་ནང་བརྒྱུད་ལམ་ཐམས་ཅད་དུ་གསལ་བསྒྲགས་དང་ལས་འགུལ་ཤུགས་ཆེ་སྤེལ་ཡོད། ཐུགས་སྣང་ཅན་རེ་ཟུང་གིས་དེའང་བོད་རྒྱ་ཞི་མོལ་ལ་གནོད་སྐྱོན་ཡོང་སྲིད་པས་གནས་སྐབས་མ་བྱས་ན་ལེགས་ཚུལ་དགོངས་འཆར་གནང་མཁན་བྱུང་ཡང་དངོས་བྱུང་གི་གནས་ཚུལ་སྣང་མེད་དུ་འཇོག་ཐབས་མ་མཐོང་བས་ངོས་ལེན་ཞུས་མེད། བོད་རྒྱ་ཞི་མོལ་བྱུང་བའི་སྐབས་དང་། ཞི་མོལ་གྱི་ལམ་ནས་གཉིས་མོས་ཀྱི་འགྲིག་ཆགས་ཤིག་བྱུང་ཟིན་པའི་རྗེས་སུའང་མ་འོས་མ་འཚམས་པའི་གནས་ཚུལ་ནམ་བྱུང་ལ་ཞི་རྒོལ་དང་གདོང་ལེན་བྱ་དགོས་པ་མ་གཏོགས། སྣང་མེད་འཇོག་ཐབས་མེད་པ་ནི་བདེན་པ་དང་འཚེ་བ་མེད་པའི་ལྟ་གྲུབ་ཀྱི་དམ་བཅའ་ཞིག་རེད། འོན་ཀྱང་སྐྱོན་བརྗོད་དང་ངོ་རྒོལ་གྱི་ལས་རིམ་ཇི་འདྲ་ཞིག་ཡིན་ནའང་བྱམས་བརྩེས་ཀུན་ནས་བསླངས་པའི་འཚེ་མེད་ཀྱི་རྣམ་འགྱུར་ཞིག་མ་གཏོགས། ཁོང་ཁྲོས་དྲངས་པའི་སྡང་ཟུག་འཚེ་བའི་རྣམ་འགྱུར་དང་མི་ལྡན་པ་ཞིག་དགོས་རྒྱུ་དེའང་གོང་གསལ་གྱི་ལྟ་གྲུབ་དེའི་ཕྱག་རྒྱ་ཡིན་པ་བརྗོད་མ་དགོས།
མི་ལོ་ ༥༥ ལ་ཉེ་བའི་བོད་རྒྱའི་རྙོག་འཛིངས་འདི་ནི་སྲིད་དོན་ཁོ་ནའི་རྙོག་འཛིངས་ཤིག་མ་ཡིན་པར། མི་རིགས་ཀྱི་གནས་སྟངས་དང་འབྲེལ་བའི་རྙོག་འཛིངས་ཤིག་ཡིན་པ་ནི་ཀུན་གསལ་རེད། བོད་ཀྱི་འཐབ་རྩོད་ཀྱི་ངོ་བོ་ངོ་མ་མི་རིགས་དབར་གྱི་འཁོན་རྩོད་ཅིག་མིན་ནའང་། མི་རིགས་ཀྱི་གནས་བབས་དང་འབྲེལ་བ་གཏིང་ཟབ་ཡོད་པ་ནི་སུས་ཀྱང་འགོག་མི་ནུས། སྤར་རྒྱལ་བོད་ཀྱི་མི་རིགས་ནི་བྱུང་རབས་དང་། སྐད་ཡིག རིག་གཞུང་། ཆོས་ལུགས། ལེགས་བྱང་། རིག་གནས། སྒྱུ་རྩལ་སོགས་གང་གི་ཆ་ནས་ཁྱད་པར་བ་ཞིག་ཡིན་པ་མ་ཟད། སྐྱེ་འགྲོ་ཡོངས་ཀྱི་ཕན་བདེ་སྒྲུབ་པའི་ནུས་པ་ཡོད་པའི་མི་རིགས་ཤིག་ཡིན་པ་དང་། འདས་འི་མི་ལོ་སུམ་སྟོང་བརྒལ་བའི་རིང་ཁྱིམ་མཚེས་རྒྱལ་ཁབ་སྤྱི་དང་། ཁྱད་པར་རྒྱ་དཀར་ནག་གཉིས་ལ་ཕྱོགས་ཡོངས་ནས་འབྲེལ་ལམ་དམ་ཟབ་ཡོད་པ་དང་། ལྷག་པར་རྒྱ་ནག་མཉམ་དུ་སྐབས་རེ་དམག་འཁྲུག་དང་། སྐབས་རེ་མཐུན་འབྲེལ་སོགས་འཕར་བུབ་ཇི་སྙེད་ིག་བྱུང་ཡོད་རུང་། དུས་ཚོད་མང་ཆེ་བ་གཅིག་ཕན་གཅིག་གྲོགས་མཛའ་མཐུན་མཉམ་གནས་བྱས་པ་མ་ཟད། དུས་རབས་བཅུ་གསུམ་པའི་མཇུག་ཙམ་ནས་མཆོད་ཡོན་གྱི་འབྲེལ་ལམ་ཐུན་མོང་མ་ཡིན་པ་ཞིག་བྱུང་བ་དེས་ཕན་ཚུན་གཉིས་ཀར་ཁེ་ཕན་ཆེན་པོ་བྱུང་ཡོད། འབྱུང་འགྱུར་ཡང་རང་སྲིད་རང་སྐྱོང་གི་གནས་བབས་གཙང་མ་ཞིག་བྱུང་ཚེ། ོད་རྒྱ་མཉམ་གནས་ཐུབ་པ་ཡོང་རྒྱུའི་༸གོང་ས་མཆོག་གི་དབུ་མའི་ལམ་གྱི་དགོངས་དོན་དུ་མི་རིགས་མཐུན་འབྲེལ་གྱི་དགོས་མཁོ་ནི་སྲིད་དོན་གྱི་དགོས་མཁོ་ལས་གཙོ་ཆེ་བར་དགོངས་པ་ནི་ཧ་ཅང་ཚད་མཐོའི་གཟིགས་ཚུལ་ཞིག་ཡིན་པ་དང་། དེ་ནི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་ནང་མི་རིགས་འདྲ་མཉམ་དང་། མི་རིགས་མཐུན་འབྲེལ་གྱི་ཆ་རྐྱེན་བཀོད་པ་དེ་དངོས་དོན་ལག་ལེན་བསྟར་ཕྱོགས་ཀྱི་ཐོག་མདུན་མཆོང་ཆེན་པོ་ཡོང་བའི་ཐབས་ལམ་ཡང་ཡིན། མི་རིགས་འདྲ་མཉམ་ཟེར་བ་མི་འབོར་དང་། དཔལ་འབྱོར་དམག་ཤུགས་སོགས་ལ་མ་ལྟོས་པར་མིའི་རྣམ་དཔྱོད་དང་ཚོར་སྣང་ལ་ལྟོས་ཏེ་མཐོ་དམན་དང་བཟང་ཞན་མི་དབྱེ་བར་འདྲ་མཚུངས་ཀྱི་འབྲེལ་བ་བྱེད་ཐུབ་པ་ཞིག་ལ་ཟེར་བ་ཡིན་སྟབས། མི་རིགས་ཀྱི་འདྲ་མཉམ་ནི་མི་རིགས་མཐུན་འབྲེལ་གྱི་རྒྱུ་རྐྱེན་གཙོ་བོ་དེ་ཡིན། བོད་རྒྱ་མི་རིགས་གཉིས་དབར་འདྲ་མཉམ་གྱི་འབྲེལ་ལམ་གྱི་ཐོག་ནས་བོད་རྒྱ་མཉམ་གནས་ཐུབ་པའི་ཆབ་སྲིད་དང་སྤྱི་ཚོགས་གཉིས་ཀའི་མཐུན་རྐྱེན་སྨིན་པ་ཞིག་བྱུང་བ་ཡིན་ན་དེ་ནི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་མི་རིགས་མཐུན་འབྲེལ་དང་། ཞི་བདེ་བརྟན་ལྷིང་གི་གཞི་རྩ་ཆེན་པོ་ཞིག་ཡོང་རྒྱུ་མ་ཟད། རྒྱ་ནག་དང་འབྲེལ་བའི་དཀའ་རྙོག་གཞན་དང་། འཇིག་རྟེན་ནང་མི་རིགས་ལ་བརྟེན་པའི་དཀའ་རྙོག་མང་པོ་སེལ་བ་ལ་མིག་དཔེ་བཟང་པོ་ཞིག་བསྐྲུན་ཐུབ་རྒྱུ་ཡིན་པར་ཐེ་ཚོམ་མེད།
༸གོང་ས་མཆོག་གིས་ཆོལ་གསུམ་ཆིག་བསྒྲིལ་གྱི་སྒོ་ནས་བོད་རིགས་ཡོངས་རྫོགས་ཆབ་སྲིད་ཀྱི་གོང་བུ་གཅིག་གི་ནང་ཚུད་དགོས་པའི་དགོས་འདུན་གནང་བའང་མི་རིགས་ཀྱི་དཀའ་རྙོག་ཡོངས་རྫོགས་དུས་གཅིག་ཏུ་བསལ་ཐུབ་པ་དང་། རྒྱ་བོད་མཉམ་གནས་བརྟན་ལྷིང་མིང་དོན་མཚུངས་པ་ཞིག་ཡོང་བའི་ཆེད་ཡིན་པས། བོད་མི་རིགས་ཀྱི་འདུན་ལམ་ལ་མེད་དུ་མི་རུང་བའི་ཆ་རྐྱེན་འདི་ནི་ནམ་ཡང་འདོར་ཐབས་མེད་པའི་རྩ་བའི་དམ་བཅའ་ཞིག་ཡིན། འདི་ནི་བོད་རྒྱ་ཞི་མོལ་གྱི་སྔོན་འགྲོའི་ཆ་རྐྱེན་རྩ་བ་ནས་མ་ཡིན་པར་མཐར་ཐུག་གི་བསྒྲུབ་བྱའི་གཙོ་བོ་དེ་ཡིན། བོད་རྒྱ་ཞི་མོལ་ལ་མི་འདོད་པ་རེ་ཟུང་གིས་ཞི་མོལ་ལམ་ལྷོང་བྱུང་བ་ཡིན་ན་ད་ལྟའི་བོད་རང་སྐྱོང་ལྗོངས་སུ་གྲགས་པ་དེ་ཁོ་ན་མ་གཏོགས། དེའི་ཕྱི་རོལ་ཏུ་ཡོད་པའི་བོད་རིགས་ལ་ཁེ་ཕན་གང་ཡང་མེད་ཚུལ་གྱི་རྫུན་གཏམ་ཁྱབ་སྤེལ་བྱེད་པ་ནི་གཞི་རྩ་གཏན་ནས་མེད་པའི་འཁྱོག་བཤད་རང་དོན་ཉི་ཚེ་བ་སྒྲུབ་ཐབས་ཀྱི་ངན་གཡོ་ཡིན་པ་ཚང་མས་མཁྱེན་དགོས། འདས་པའི་མི་ལོ་ ༤༤ རིང་༸གོང་ས་མཆོག་དང་། བཙན་བྱོལ་བོད་གཞུང་གིས་ཆོལ་གསུམ་ཁ་བྲལ་ཐབས་མེད་པའི་རྩ་དོན་གྱི་དམ་བཅའ་འདི་ལ་འགྱུར་བ་སྤ་ཙམ་ཞིག་བཏང་མེད་པ་མ་ཟད། བོད་མི་མང་སྤྱི་འཐུས་ལྷན་ཚོགས་ཀྱིས་སྤྱི་མོས་གྲོས་ཆོད་ཀྱི་ལམ་ནས་གཏན་ལ་ཕབ་པའི་ནམ་ཡང་འདོར་ཐབས་མེད་པའི་རྩ་དོན་ཞིག་ཡིན།
མི་རིགས་འདྲ་མཉམ་དང་མཐུན་འབྲེལ་ཡོང་བའི་རྒྱུ་རྐྱེན་མེད་དུ་མི་རུང་བ་གཅིག་ནི་ཕན་ཚུན་འཁོན་འཛིན་དང་སྡང་ཟུག་ཕྲག་དོག་སོགས་ཀྱི་འདུ་ཤེས་མེད་པར་བྱམས་བརྩེ་དང་མཛའ་སེམས་ཁ་ཞེ་མེད་པ་ཞིག་དགོས་རྒྱུ་དེ་ཉིད་ཡིན་སྟབས། སྔ་ལོའི་གཏམ་བཤད་དུ་ནན་ཏན་ཆེན་པོས་འབོད་སྐུལ་ཇི་ལྟར་ཞུས་པ་བཞིན་གཞིས་བྱེས་བོད་མི་ཚང་མས་རྒྱའི་མི་རིགས་ལ་འཁོན་འཛིན་དང་སྡང་སེམས་དོར་ཏེ་བྱམས་བརྩེའི་ངང་ནས་འབྲེལ་བ་བྱེད་ཐུབ་པ་ཞིག་ཡོང་ཐབས་གནང་དགོས་པ་དེ་ད་རེས་བསྐྱར་ནན་དུ་ཞུ་རྒྱུ་ཡིན། དེ་ནི་བོད་མི་རིགས་ཀྱི་སྟོབས་ཤུགས་ཀྱི་གཞི་རྩ་གཅིག་པུ་ཡིན་པ་མ་ཟད། ༸གོང་ས་མཆོག་གིས། ཉོན་མོངས་གདོན་གྱིས་མྱོས་པའི་རླངས་སྤྱོད་ཀྱིས། རང་གཞན་གཉིས་ཕུང་བགྱིད་པའི་སྙིང་རྗེའི་ཡུལ། མི་སྲུན་སྐྱེ་བོའི་ཚོགས་རྣམས་བླང་དོར་མིག ཡོངས་ཐོབ་བྱམས་བརྩེས་མཛའ་བའི་དཔལ་ལ་སྱོར། ཞེས་སྨོན་འདུན་མཛད་པའི་དམིགས་ཡུལ་ཡང་ཡིན་པ་དང་། ཁྱད་པར་དུ། རིང་ནས་སྙིང་དུ་བརྣགས་པའི་འདོད་པའི་དོན། ཡོངས་རྫོགས་བོད་ལྗོངས་རང་དབང་གཙང་མའི་དཔལ། ལྷུན་འགྲུབ་ཆོས་སྲིད་ཟུང་འབྲེལ་དགའ་སྟོན་ལ། སྤྱོད་པའི་སྐལ་བཟང་མྱུར་བ་ཉིད་དུ་སྩོལ། ཞེས་པའི་སྨོན་འདུན་འགྲུབ་ཐབས་ཀྱི་རྒྱུ་རྐྱེན་མེད་དུ་མི་རུང་བ་དེ་ཡིན་པའང་ཚང་མས་མཁྱེན་དགོས།
ད་ལྟའི་རྒྱ་ནག་སྐམ་ས་ཆེན་པོའི་གནས་བབས་ལ་གཞིགས་ནའང་ཕྱི་ལོ་ ༡༩༥༡ ནས་བཟུང་ད་ལྟའི་བར་མི་ལོ་བཅུ་ཕྲག་ལྔ་ལྷག་གི་རིང་བོད་མི་རིགས་ཀྱིས་རྒྱ་ནག་གི་གསར་བརྗེ་དང་བཅོས་སྒྱུར་གྱི་བྱུང་རིམ་ནང་མཉམ་རུབ་དང་གྲུབ་འབྲས་མི་དམན་པ་ཞིག་བཏོན་ཡོད་པ་རྒྱ་ནག་གི་འགོ་ཁྲིད་རྣམས་ཀྱིས་ངོས་ལེན་གསལ་པོ་གནང་ཡོད། བོད་མིས་ཆ་ཤས་བླངས་པའི་ལག་རྗེས་དེ་དག་ཚུལ་མཐུན་དང་ཡང་དག་ཡིན་མིན་གྱི་དཔྱད་ཞིབ་བྱ་རྒྱུ་ནི་གནས་ཚུལ་གཞན་ཞིག་ཡིན་ནའང་རྒྱ་ནག་གསར་པའི་བྱུང་རབས་ཀྱི་འཕེལ་རིམ་ནང་ཕན་གནོད་འདྲེས་པ་ཞིག་ཡིན་པ་ནི་བརྗོད་མ་དགོས།
ལྷག་པར་དུ་དཀའ་རྙོག་དང་འགལ་འདུ། ལུས་སྲོག་ལ་གཟན་པའི་ཉེན་ཁ་དུ་མ་ཞིག་གི་འོག་བོད་ཀྱི་ནང་རང་གི་རིག་གཞུང་དང་ཡུལ་གོམས་གཤིས་ལུགས། ལེགས་བྱང་། དེ་དག་གི་གཞི་རྩ་སྐད་ཡིག་དང་བཅས་པ་མི་ཉམས་རྒྱུན་འཛིན་ཙམ་དུ་མ་ཟད། ཕྱོགས་འགའ་ཤས་ནས་སྔར་ལྷག་ཡར་རྒྱས་ཀྱང་གཏོང་ཐུབ་པའི་ལས་དོན་རླབས་པོ་ཆེ་བསྒྲུབས་ཡོད་པ་དེའང་བོད་མི་རིགས་ཀྱི་ཆེ་རྟགས་ཤིག་ཡིན་པ་གདོན་མི་ཟ། མི་རིགས་ཀྱི་ཚོར་སྣང་ནི་བཙན་བྱོལ་དུ་ཡོད་པ་རྣམས་ལས་བོད་ནང་དུ་ཡོད་པའི་བོད་མི་རྣམས་ལ་ཤུགས་ཆེ་བ་ཡོད་པ་སྒོ་དུ་མ་ནས་མཐོང་ཐུབ། སྔ་ལོ་༸གོང་ས་མཆོག་གི་སྐུ་ཚབ་ཚོགས་པ་བོད་དུ་གཟིགས་སྐོར་ཡུད་ཙམ་ཞིག་གནང་རྒྱུའི་གོ་སྐབས་བྱུང་བ་དེའི་ཚེ་ནའང་བོད་རིགས་ཀྱི་འགོ་ཁྲིད་དང་ལས་བྱེད་རྣམས་ཀྱི་རྣམ་དཔྱོད་དང་། སྙིང་སྟོབས། ཆོད་སེམས་སོགས་གཟིགས་སྐབས་ཐུགས་འགུལ་ཆེན་པོ་ཐེབས་ཚུལ་འགྲེལ་བརྗོད་གནང་བྱུང་བའང་ང་ཚོ་བློ་སྤོབས་སྐྱེ་འོས་པའི་ནས་ཚུལ་ཞིག་རེད། འབྱུང་འགྱུར་བོད་རྒྱ་ཞི་མོལ་དངོས་སུ་འགོ་ཚུགས་པའི་སྐབས་མ་འོངས་བོད་ཀྱི་འདུན་ལམ་ཇི་འདྲ་ཞིག་དགོས་པའི་འཆར་འགོད་དང་། རྒྱ་ནག་དབུས་གཞུང་དང་བགྲོ་གླེང་བྱ་རྒྱུ་བཅས་ཀྱི་ཐོག་བོད་ནང་ཡོད་པའི་བོད་མི་མཁས་པ་དང་རྒན་རབས་རྣམས་ཀྱིས་གཙོ་བོ་ཆ་ཤས་བླང་ཐུབ་པའི་རེ་བ་ཡོད་པ་མ་ཟད། བོད་ལ་རང་སྲིང་རང་སྐྱོང་གི་གནས་བབས་ཆ་ཚང་ཞིག་བྱུང་བའི་སྐབས་སུའང་དེའི་འཛིན་སྐྱོང་བོད་ནང་ཡོད་པའི་ཤེས་ཡོན་དང་ཉམས་མྱོང་ཅན་གྱི་བོད་མི་རྣམས་ཀྱིས་གནང་དགོས་པ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཕྱི་ལོ་ ༡༩༩༢ ལོར་བསྩལ་བའི་མ་འོངས་བོད་ཀྱི་ཆབ་སྲིད་ལམ་སྟོན་ནང་ཡོངས་ཁྱབ་གསལ་བསྒྲགས་མཛད་ཟིན་པ་ཡིན་ནའང་གལ་ཆེ་ནན་དཔེའི་ཚུལ་དུ་ད་ལམ་བསྐྱར་དུ་དྲན་གསོ་དང་ནན་བརྗོད་ཞུ་རྒྱུ་ཡིན།
བོད་ཀྱི་བྱུང་བའི་ནང་བོད་མིའི་རྩ་དོན་ལ་ཕམ་ཉེས་དང་གུད་ཆག་ཇི་བྱུང་ཐམས་ཅད་ནང་ཁ་མ་འཆམ་པའི་དབང་གིས་བྱུང་བ་དངོས་མཐོང་གཟུགས་གྲུབ་ཏུ་ཡོད་པ་དེ་ལས་བསླབ་བྱ་ཞིག་བླངས་ཏེ་འབྱུང་འགྱུར་བོད་མིའི་རྩ་དོན་སྒྲུབ་ཐབས་སུ་བོད་རིགས་ཡོངས་རྫོགས་བློ་མཐུན་ཆིག་བསྒྲིལ་དགོས་རྒྱུའང་གལ་གནད་ཆེ་ཤོས་ཤིག་ཡིན་པར་སྔ་ལོའི་གཏམ་བཤད་ནང་ཞུས་ཡོད་པ་དེ་བསྐྱར་བརྗོད་ཞུ་རྒྱུ་ཡིན། བོད་ནང་ཡོད་པའི་བོད་མི་རྣམས་ཀྱི་བསམ་འདུན་དང་དམ་ཚིག་ནི་ས་འོག་གི་རྒྱ་མཚོ་བཞིན་དུ་འཁྱིལ་ཕྱོགས་གཅིག་གྱུར་དུ་ཡོད་བཞིན་པ་དེ་ལྟར་ཡང་། རང་དབང་གི་ཡུལ་དུ་བཙན་བྱོལ་དུ་གནས་པའི་བོད་མི་རྣམས་སྐབས་རེ་རི་ངོས་ཀྱི་ཆར་ཆུ་བཞིན་དུ་རང་ལམ་གར་ལོན་གྱིས་འབབ་ཕྱོགས་སྣ་ཚོགས་ཤིག་བྱུང་དང་ཡོང་བཞིན་འདུག་པ་དེ་འདྲ་མི་ཡོང་བ་ཤིན་ཏུ་གལ་ཆེ་བས་སྤྱི་དོན་ཐོག་སྒེར་འཁོན་གྱིས་མ་བསླད་པ་གནང་རྒྱུའི་གཞེན་སྐུལ་ཡང་ཞུ་རྒྱུ་ཡིན། དེ་ལྟར་བོད་མིས་རང་ངོས་ནས་སྒྲུབ་དགོས་པའི་ཆ་རྐྱེན་དེ་དག་ཚང་འཛོམས་ཤིག་བྱུང་ན་བོད་རྒྱ་གཉིས་ཕྱོགས་ནས་སྔོན་འགྲོའི་ཆ་རྐྱེན་གང་ཡང་མེད་པར་ཞི་མོལ་དོན་སྙིང་ལྡན་པ་ཞིག་ཡོང་རྒྱུར་དཀའ་ཚེགས་གང་ཡང་མ་མཐོང་།
མཐའ་དོན་སྤྱི་ནོར་༸གོང་ས་༸སྐྱབས་མགོན་ཆེན་པོའི་སྐུ་ཚེ་སྲིེད་མཐར་བརྟན་ཅིང་། ཐུགས་བཞེད་ལྷུན་གྱིས་འགྲུབ་པ་དང་། གཞིས་བྱེས་བོད་མི་མཉམ་འཛོམས་ཀྱི་སྐལ་བཟང་མྱུར་དུ་འཆར་བའི་སྨོན་འདུན་ཞུ་རྒྱུ་ཡིན།།


text:
ཨེ་ཤེ་ཡའི་སྨོན་ལམ་ཆེན་མོ།
- ཕྱི་ལོ་ 2020 ཟླ་ 11 ཚེས་ 21 ཉིན།
སྒྲུབ་བརྒྱུད་བསྟན་པའི་གཙུག་རྒྱན་༧དཔལ་རྒྱལ་བའི་དབང་པོ་སངས་རྒྱས་ཀརྨ་པ་ཆེན་པོ་ཨོ་རྒྱན་འགྲོ་འདུལ་ཕྲིན་ལས་རྡོ་རྗེ་མཆོག་གི་ཐུགས་བསྐྱེད་མཛད་ཕྲིན་དང་། ལམ་སྟོན་བཀའ་སློབ་དགོངས་དོན་ཇི་བཞིན་ལོ་ལྟར་འཛམ་གླིང་ཤར་ནུབ་ཡུལ་གྲུ་དུ་མར་བཀའ་བརྒྱུད་སྨོན་ལམ་ཚོགས་གནང་བཞིན་པ་དེ་ལྟར་ཡང་། འདི་ལོར་ཏོག་དབྱིབས་ནད་ཡམས་རྐྱེན་པས་ས་གནས་སོ་སོར་ཚོགས་རྒྱུར་དཀའ་བར་སོང་། རྒྱལ་ཡོངས་བཀའ་བརྒྱུད་སྨོན་ལམ་ཆེན་མོའི་ལས་ཁུངས་ནས། འདི་ལོའི་ཤར་ཕྱོགས་ཨེ་ཤེ་ཡའི་སྨོན་ལམ་དེ་བཞིན་དུས་གཅིག་ཏུ་དད་ལྡན་སློབ་ཚོགས་རྣམས་སོ་སོའི་ཁྱིམ་སོགས་ནས་མཉམ་ཞུགས་སྟབས་བདེ་ཡོང་ཆེད། འབོ་དཀར་ངེས་དོན་ཆོས་འཁོར་གླིང་གི་གདན་སར་ཇི་ལྟར་རེ་བསྐུལ་ཞུས་པ་བཞིན། འབོ་དཀར་བཤད་གྲྭ་ནང་བསྟན་གཙུག་ལག་སློབ་གཉེར་ཁང་འོད་འབར་འཆི་མེད་གླིང་དུ་༧སྐྱབས་རྗེ་རྡོ་རྗེ་འཆང་འབོ་དཀར་མཆོག་སྤྲུལ་རིན་པོ་ཆེ་མཆོག་དང་། ༧སྐྱབས་རྗེ་མཁན་ཆེན་བློ་གྲོས་དོན་ཡོད་རིན་པོ་ཆེ་རྣམ་གཉིས་དབུ་བཞུགས་ཀྱིས། འབོ་དཀར་བཤད་སྒྲུབ་ཀྱི་སྡེ་ཁག་ནས་གྲྭ་བཙུན་བརྒྱད་བརྒྱ་ལ་ཉེ་བ་ཞིག་གིས། ཕྱི་ལོ་ ༢༠༢༠ ཟླ་ ༡༠ ཚེས་ ༣༠ ནས། ཟླ་ ༡༡ ཚེས་ ༡ བར། ཉིན་གསུམ་རིང་མཆོད་འབུལ་ཟབ་རྒྱས་དང་བཅས་ཚོགས་གནང་ཞིང་། ཉིན་མཐའ་མའི་ཉིན་དམིགས་བསལ་༧རྒྱལ་དབང་མཆོག་གི་སྐུའི་ཞབས་རིམ་དང་། ལྷག་པར་དེང་སྐབས་འཛམ་གླིང་གང་སར་ཏོག་དབྱིབས་ནད་ཡམས་ཀྱིས་སྐྱེ་བོ་ཀུན་ལུས་སེམས་དངས་སྐྲག་དང་དཀའ་སྡུག་སྣ་ཚོགས་མྱོང་བཞིན་པ་དེ་དག་མྱུར་དུ་ཞི་བའི་སླད་སྒྲོལ་མ་གསོག་སྒྲུབ་དང་འབྲེལ་༧སྐྱབས་རྗེ་འབོ་དཀར་རྡོ་རྗེ་འཆང་སྐུ་ཕྲེང་རིམ་བྱོན་གྱི་ཐུགས་དམ་རྟེན་གཙོ་རྗེ་བཙུན་འཕགས་མ་སྒྲོལ་མའི་སྐུ་བརྙན་མཇལ་ཁ་གནང་བ་སོགས་ཨེ་ཤེ་ཡའི་སྨོན་ལམ་ཆེན་མོ་སྦྱོར་དངོས་རྗེས་གསུམ་གྲ་རྒྱས་ཕུན་སུམ་ཚོགས་པའི་སྒོ་ནས་ཚོགས་གནང་བ་དྲྭ་ལམ་ནས་ཐད་བསྲིང་ཞུས་པར། སྐབས་དེར་རྒྱལ་ཁབ་དུ་མ་ནས་དད་ལྡན་སློབ་ཚོགས་སྟོང་ཕྲག་མང་པོ་དྲྭ་ལམ་བརྒྱུད་སྔ་ཕྱིར་མཉམ་ཞུགས་གནང་ཐུབ་པ་བྱུང་ཡོད་པ་རེད།
བཀའ་བརྒྱུད་སྨོན་ལམ་ཆེན་མོ་ཐེངས་སོ་དྲུག་པ།
Tibetan / English / Chinese • French • German • Indonesian • Korean • Polish • Russian • Spanish • Vietnamese
སྨོན་ལམ་གསུང་ཆོས།
བློ་སྦྱོང་དོན་བདུན་མའི་བཀའ་ཁྲིད། གོ་ཤྲི་རྒྱལ་ཚབ་རིན་པོ་ཆེ།
ཕྱི་ཟླ་ 1 ཚེས་ 28 ནས་ 30 བར། 2020 ལོ་


text:
བཅར་འདྲིའི་ལེའུ།
གསར་འགོད་པ། ཐོག་མར་ཁྱེད་ཀྱི་གསར་རྩོམ་གྱི་བརྒྱུད་རིམ་ཁྲོད་བོད་ཀྱི་གླུ་གཞས་སྒྱུ་རྩལ་གྱི་ཁྱད་གཤིས་སོར་འཇོག་བྱེད་པར་དགོངས་ཚུལ་ཅི་འདྲ་ཡོད།
སྒྲོལ་མ་སྐྱབས། སྤྱིར་བོད་ཀྱི་གླུ་གཞས་སྒྱུ་རྩལ་ཞེས་པ་དེ་ལོ་རྒྱུས་དང་ལོ་ཚིགས། ས་ཁམས་གང་ཐད་ནས་གླེང་ནའང་དུས་ཀྱི་ངོས་ནས་རྒྱུན་རིང་ལ་རྣམ་པའི་ཆ་ནས་ཧ་ཅང་རྒྱ་ཆེན་པོ་ཞིག་རེད་འདོད། ལྷག་པར་དུ་བོད་སྟོད་སྨད་བར་གསུམ། ཆོས་སྲིད་གཉིས་ཆ། རོང་འབྲོག་གི་ས་ཆ་དང་ཡུལ་ལུང་སོ་སོར་དར་བའི་མགུར་དང་གཞས། གླུ་དང་གར་ལ་སོགས་རྣམ་པ་ཕུན་སུམ་ཚོགས་པས་དེ་དག་ཡོངས་རྫོགས་ནི་ང་ལྟ་བུ་ཞིག་གི་བློས་དཔག་ཐུབ་པ་ཞིག་ཡེ་ནས་མ་རེད། ཡིན་ཡང་ནམ་རྒྱུན་བོད་ཀྱི་གཞས་འདྲ་མིན་སྣ་ཚོགས་ལ་ཉན་རྒྱུར་དགའ་པོ་ཡོད་ལ། ལྷག་པར་གཞས་འགའ་ཤས་ཀྱི་རྒྱབ་ལྗོངས་ལ་གཏམ་རྒྱུད་དང་ལོ་རྒྱུས་ཡོད་པ་དེ་ཚོར་ལྷག་པར་དོ་སྣང་བྱེད་འདོད་སྐྱེས་འོང་། རེད་དེ་ངའི་སེམས་ཀྱི་བག་ཆགས་ནང་ཡོད་པའི་གཞས་ཀྱི་རིགས་མང་ཤོས་ནི་མདོ་ཁམས་ས་ཆའི་དམངས་གླུ་དང་རྡུང་ལེན། སྒྲུང་། འབའ་གཞས། དེ་ནས་གར་དང་སྐོར་བྲོའི་སྐོར་སོགས་རེད། དེ་དག་ལ་ལྟོས་བཅས་ཀྱིས་ཅུང་འདྲིས་ཆ་ཆེ་བས། ནམ་རྒྱུན་གཞས་འདི་དག་གི་རིགས་གསར་རྩོམ་གྱི་ལག་ཐབས་ལའང་འདྲེས་ཅི་ཐུབ་བྱེད་བཞིན་ཡོད། མདོར་ན་སྲོལ་རྒྱུན་གྱི་ཁྱད་གཤིས་ཏེ་གཞས་ཀྱི་སྲོག་དང་གཞན་ལས་ཐོན་པའི་ཁྱད་ཆོས་དེ་འོས་འཚམ་བྱུང་ན་རྒྱན་ལྟ་བུར་བསམ་ཡོད།
གསར་འགོད་པ། ཁྱེད་ཀྱི་གླུ་གཞས་གསར་རྩོམ་ཐད་རང་ཉིད་ལ་ཚད་གཞིའམ་ཚད་ཐིག་ཅི་འདྲ་ཡོད།
སྒྲོལ་མ་སྐྱབས། མ་གཞི་ང་རང་གླུ་གཞས་གསར་རྩོམ་ཐད་ནས་ནུས་པའམ་ཚད་ཐིག་འདི་ཡོད་ཟེར་རྒྱུའི་སྤོབས་པ་གང་ཡང་མེད། ཡིན་ནའང་ང་རང་དམངས་ཁྲོད་ཀྱི་གླུ་གཞས་ལ་བག་ཆགས་གང་འཚམ་ཡོད། དེ་ནི་ངས་བསམ་པར་ང་རང་འཚར་ལོངས་བྱུང་སའི་ཁོར་ཡུག་དང་དུས་སྐབས་ལ་འབྲེལ་བ་ཟབ་མོ་ཡོད་རྒྱུ་རེད། ང་རང་འཚར་ལོངས་བྱུང་ས་ནི་འབྲོག་ཁྱིམ་དཀྱུས་མ་ཞིག་ཡིན་ནའང་། ངེད་ཀྱི་ཕ་མ་གཙོ་བྱས་པའི་ནང་མི་ཚོ་གླུ་གར་ལ་ཧ་ཅང་དགའ་པོ་ཡོད་པས་ནམ་རྒྱུན་འཚོ་བའི་ཁྲོད་བཟའ་ཆེ་མ་ཆུང་གསུམ་ཀུན་གྱིས་གཞས་གཏོང་བ་ནི་ངས་ཁ་སང་བྱུང་བའི་དོན་དག་ལྟར་ཡིད་ལ་གསལ་པོ་དྲན་ཐུབ་ཀྱིན་འདུག །དེ་ལས་ང་རང་གཞས་ལ་དགའ་དོན་གྱི་རྒྱུ་རྐྱེན་ཐོག་མ་དེ་གྲུབ་པ་རེད་བསམ་བཞིན་ཡོད། རྒྱུ་རྐྱེན་གཞན་ཞིག་ནི་དུས་སྐབས་ཀྱང་ད་ལྟ་ལས་དམིགས་བསལ་བ་རེད། ཆ་འཕྲིན་དེ་ཙམ་དར་མེད་པས་སྲོལ་རྒྱུན་གྱི་མཁའ་དབུགས་དྭངས་ལ་རིག་གནས་ཀྱི་ཆ་གང་ཡིན་ནའང་ཕན་ཚུན་ལ་འདྲེས་བདེ་པོ་མེད་པ། གཞས་ཀྱི་ཕྱོགས་ཁོ་ན་ནས་བསམ་བློ་བཏང་ནའང་རང་གི་ཁོར་ཡུག་ལས་གཞན་རླུང་འཕྲིན་དང་སྒྲ་རྡུལ་འཕྲུལ་ཆས་ལས་གཞས་ཉན་ས་དང་གོ་ས་ཡོད་པ་མ་རེད། དེར་བརྟེན་ན་ཆུང་དུས་ཐོབ་པའི་གཞས་ཀྱི་བག་ཆགས་དེ་རང་གི་ཚེ་ནོམ་ལྟ་བུར་བསམ་ཡོད། གསར་རྩོམ་གྱི་ལམ་ལ་འགྲིམ་པའི་སེམས་ཚོར་མཚོན་སྟངས་ཀྱི་དབྱངས་ཀྱི་སྐད་ཆ་ལྟ་བུ་དེ་ངས་དམངས་ཁྲོད་ཀྱི་གཞས་ཀྱི་འགྱུར་ཁུགས་དེ་དག་ལ་བསམ་བཞིན་པ་ལས། ཆེད་ལས་ཀྱི་ངོས་ནས་བལྟས་ཚེ་ང་ལ་མི་འདང་ས་མང་པོ་ཡོད་སྲིད། འོན་ཀྱང་གླུ་གཞས་སྒྱུ་རྩལ་བརྩམས་ཆོས་ལ་གཞུང་ལུགས་ངོས་ནས་འབྲི་སྟངས་དང་ཚོར་བའི་སྒང་ནས་འབྲི་སྟངས་གཉིས་ཡོད་པ་ལས་ང་རང་ཕྱི་མའི་ཤུགས་དེ་ཅུང་ཆེ་རྒྱུ་རེད་སྙམ།
གསར་འགོད་པ། ཁྱེད་ཀྱི་བརྩམས་ཆོས《གངས་ཅན་པ》ཡི་གསར་རྩོམ་གྱི་བརྒྱུད་རིམ་དང་དེ་འབྲེལ་གྱི་གཏམ་རྒྱུད་ཅི་འདྲ་འདུག།།
སྒྲོལ་མ་སྐྱབས། བརྩམས་ཆོས་འདི་ང་རང་ལ་མཚོན་ན་གལ་ཆེན་ཞིག་ཡིན། དང་ཐོག་ང་ཁྲེང་ཏུའུ་རུ་སློབ་སྦྱོང་དུ་འགྲོ་སྐབས། གླུ་འདིའི་ཚིག་རྩོམ་པ་པོ་ཅོ་ནེ་ཡུམ་ཚེ་རིང་དང་འཕྲད་ཅིང་། སྐབས་དེར་ཁོས་རྒྱ་ཡིག་གི་སྙན་ངག་གི་དེབ《འབར》ཞེས་པ་ཞིག་བརྩམས་ཡོད་པ་དང་། དེའི་ནང་དུ《གངས་ཅན་པ》ཞེས་པའི་སྙན་ངག་ཅིག་འདུག །དེ་བཞིན་ངེད་གཉིས་ཀྱིས་ཐོག་དང་པོར་སྙན་ངག་འདི་གླུ་ཚིག་ཏུ་བཀོལ་ཆོག་པའི་སྐོར་ནས་བསམ་བློ་བརྗེ་རེས་ལྟ་བུ་བྱས་པ་ཡིན། དེ་ལྟར་གླུ་ཚིག་དེ་རང་གི་ལག་ནས་ལོ་གཉིས་གསུམ་འགོར་སོང་། རྗེས་ནས་ལས་ཁུངས་ཀྱི་དགོས་མཁོའི་དབང་གིས་ཡང་ཁྲེང་ཏུའུ་རུ་གླུ་གཞས་འགའ་གསར་རྩོམ་བྱེད་པར་མངགས་པ་དང་། དབྱངས་རྩོམ་པ་པོ་སྐུ་ཞབས་ཅང་ཞང་ཀྲུང་གི་མདུན་དུ་འབྱོར། སྐབས་དེར་སོ་སོའི་བསམ་ཕྱོགས་དང་ཚོར་བ་མི་གཅིག་པའི་རྐྱེན་གྱིས་ཚིག་ལ་བཟོ་བཅོས་མང་པོ་བྱས་པ་དང་། དབྱངས་དེ་ལེགས་གྲུབ་བྱུང་རྗེས། ཡུམ་ཚེ་རིང་གིས་དབྱངས་དེར་བརྟེན་སླར་ཡང་བོད་ཡིག་ནས་གླུ་ཚིག་དེ་གསར་རྩོམ་བྱས་པ་ཡིན།
གསར་འགོད་པ། ཁྱེད་རང་ལ་ད་ལྟ་ཀུན་གྱིས་གངས་ཅན་པ་ཞེས་འབོད་པར་དགོངས་ཚུལ་ཅི་འདྲ་ཡོད།
སྒྲོལ་མ་སྐྱབས། མིང་འདི་ཡངས་ས་ནས་གླེང་ན་བོད་ཐུན་མོང་གི་མིང་ཞིག་རེད། དེ་ཡང་སོ་སོས་གོ་བ་ལེན་སྟངས་ཡང་མི་གཅིག་པ་ཡོད་དང་ཡོད་ངེས་རེད། ང་རང་ལ་མཚོན་ན་འདི་ནི་རང་ཉིད་ཀྱི་འགན་འཁྲི་ཞིག་ཏུ་ངོས་འཛིན་གྱིན་ཡོད་པ་དང་། ལྷག་པར་དུ་རང་གི་གླུ་གཞས་ལ་དགའ་མོས་ཅན་ཚོས་བདག་ལ་བཅངས་པའི་རེ་བ་ཞིག་ཀྱང་རེད་འདོད།
གསར་འགོད་པ། ཁྱེད་ཀྱི་ཆེད་སྒྲིག་གཉིས་པ《རྩམ་པ·ཕ་ཡུལ》ཞེས་པ་དེ་ཕལ་ཆེར་རང་ཉིད་ཀྱིས་བརྩམས་འདུག །དེའི་བརྒྱུད་རིམ་དང་བློ་བསྐྱེད་སོགས་ཀྱི་ཐད་ནས་དགོངས་ཚུལ་ཞིག་གླེང་རོགས།
སྒྲོལ་མ་སྐྱབས། 《རྩམ་པ·ཕ་ཡུལ》ཞེས་པ་དེ་བདག་གིས་གཞས་ཞེས་པ་ལ་སེམས་གཏིང་ནས་རང་གིས་གོ་བ་ལེན་སྟངས་ཤིག་རྙེད་ཚུན་ནས་འཆར་བཀོད་བྱས་པའི་ཆེད་སྒྲིག་ཅིག་ཡིན། དེ་ང་རང་གི་མི་ཚེ་ལ་མཚོན་ན་ཧ་ཅང་གལ་ཆེན་ཞིག་ཡིན། སྤྱིར་བཏང་ང་རང་གསར་རྩོམ་གྱི་ལམ་ལ་ཞུགས་པ་དེ་མི་མང་པོ་ལ་འབྲེལ་བ་ཡོད་ངེས། དེ་ལས་ཡུམ་ཚེ་རིང་དང་སྐྱབས་ཆེན་བདེ་གྲོལ། རྒན་སྨན་བླ་སྐྱབས་སོགས་གཙོ་བོ་རེད། ངའི་ཆེད་སྒྲིག་དང་པོ་ནས་གཉིས་པའི་བར་ལོ་ངོ་བཞི་འགོར་ཡོད། དེ་ནི་ང་ལ་མཚོན་ན་སྤྱིར་བཏང་གཞས་པ་ཞིག་ནས་གསར་རྩོམ་ལ་ཞུགས་པའི་གོ་རིམ་ཞིག་གམ། ཡང་ན་གཞས་ཞེས་པ་ལ་གོ་བ་གསར་པ་ཞིག་ཆགས་པའི་གོ་རིམ་དེ་ཡིན། ང་ལ་མཚོན་ན་གཞས་ནི་སེམས་ཀྱིས་མཐོང་བའི་ནང་སེམས་མཚོན་བྱེད་ཀྱི་གཟུགས་མེད་ཀྱི་རི་མོ་ལྟ་བུའམ། ཡང་ན་ནང་སེམས་ཀྱི་འཕར་ལྡིང་ཚིག་དང་དབྱངས་ཀྱིས་བཞེངས་པ་ཞིག་ཡིན་དགོས་པ་འདྲ། དེ་བས《རྩམ་པ·ཕ་ཡུལ》ཞེས་པས་ཀྱང་སེམས་ཀྱི་རི་མོ་སེམས་ལ་བསྟན་ཡོད།
གསར་འགོད་པ། ཁྱེད་ཀྱི་མ་འོངས་པའི་གསར་རྩོམ་གྱི་ལམ་ཁར་ཁ་ཕྱོགས་དང་འཆར་གཞི་ཅི་འདྲ་ཡོད།
སྒྲོལ་མ་སྐྱབས། འཆར་གཞི་གལ་ཆེན་མེད། རེད་དེ་གླུ་གཞས་སྒྱུ་རྩལ་དེ་རང་གི་འཚོ་བའི་ཆ་ཤས་གལ་ཆེན་ཞིག་ཏུ་ཆགས་ཡོད། དེང་སང་གི་འགྲོས་ཕྱོགས་ལྟར་ན། གླུ་གཞས་སྒྱུ་རྩལ་པ་ལ་ལ་གསར་རྩོམ་གྱི་ལམ་དུ་སྐྱོད་བཞིན་པ་དང་། ཡང་ཁ་ཤས་ཤིག་དམངས་ཁྲོད་ཀྱི་གླུ་གཞས་འཚོལ་སྡུད་ཀྱི་ལམ་དུ་སྙེག་བཞིན་འདུག །རང་གིས་གཙོ་བོར་གསར་རྩོམ་གྱི་ཕྱོགས་སུ་འབད་ཀྱིན་ཡོད་མོད། ཡིན་ཡང་དུས་རབས་ཀྱི་འགྱུར་ལྡོག་དང་ཉན་མཁན་གྱི་དགོས་མཁོ་བསྐོང་ཆེད་སྔར་གྱི་སྲོལ་རྒྱུན་གྱི་འགྱུར་ཁུག་ལ་བསྒྱུར་བཅོས་ཆེན་པོ་གཏོང་འདོད་མེད། རེད་དེ་འདི་དེང་རབས་ཀྱི་བོད་ཀྱི་གཞས་པ་ལ་སོགས་པར་དགག་བཞག་གི་རྣམ་འགྱུར་གཏན་ནས་མིན། གཞན་ངས་ལོ་མང་པོ་ཞིག་བེད་སྤྱད་ནས་རྡུང་ལེན་གྱི་ཆེད་སྒྲིག་ཅིག་དང་གཞས་གསར་འགའ་གྲ་སྒྲིག་བྱེད་བཞིན་ཡོད་མོད། ད་ལོ་ཕལ་ཆེར་ཉན་མཁན་ཚོར་འབུལ་ཐུབ་ངེས། དེ་ལས་གཞན་འཆར་གཞི་ཆེན་པོ་གང་ཡང་མེད།
གསར་འགོད་པ། ལགས་སོ། དགེ་རྒན་ཁྱེད་ཀྱིས་ཐེངས་འདིའི་བཅར་འདྲི་དང་ལེན་བྱས་པར་ཐུགས་རྗེ་ཆེ་ཞུ། དེ་ཡང་ཁྱེད་ཀྱི་གླུ་གཞས་སྒྱུ་རྩལ་གྱི་གོམ་ཁ་སྔར་ལས་ཡངས་ཤིང་རྒྱས་པར་སྨོན། །